CELEX: 52022DC0316
Language: lt
Date: 2022-06-30
Title: Pasiūlymas TARYBOS REKOMENDACIJA dėl veiksmingų būdų pasiekti gerus mokymosi rezultatus

EUROPOS KOMISIJA
            Briuselis, 2022 06 30
            COM(2022) 316 final
            2022/0206(NLE)
            
            Pasiūlymas
            TARYBOS REKOMENDACIJA
            dėl veiksmingų būdų pasiekti gerus mokymosi rezultatus
            (Tekstas svarbus EEE)
            {SWD(2022) 176 final}
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               „Noriu, kad Europa siektų daugiau socialinio teisingumo ir gerovės.  
               Tai vienas iš pamatinių mūsų Sąjungos pažadų.“ 
                  Pirmininkė U. von. der Leyen, Politinės gairės
            
            
               Švietimo ir mokymo sistemos gali ir turėtų atlikti svarbų vaidmenį užtikrinant, kad Europos visuomenė būtų teisingesnė, įtraukesnė ir klestėtų. Švietimas gali padėti stiprinti socialinę sanglaudą ir užtikrinti, kad ES ekonomika taptų atsparesnė: mokslinių tyrimų duomenimis, mažas pajamas gaunančių grupių vaikų ir jaunimo galimybės gauti kokybišką išsilavinimą padeda spręsti nedarbo problemą ir nutraukti iš kartos į kartą perduodamą skurdą. Tačiau šiuos tikslus galima pasiekti tik jei švietimo ir mokymo sistemos bus iš tiesų teisingos ir įtraukios. Mokyklos turi užtikrinti, kad visi besimokantys asmenys turėtų galimybę pasiekti savo tikslus ir išnaudoti savo potencialą, nepriklausomai nuo jų asmeninių savybių
                  1
               , šeiminės ir kultūrinės kilmės ir socialinės bei ekonominės padėties. Tai atsispindi Europos socialinių teisių ramsčio
                  2
                1 ir 11 principuose. 
            
            
               Švietimo rezultatai, t. y. mokantis įgytos žinios, įgūdžiai ir nuostatos, yra harmoningą, sveiką ir sėkmingą suaugusiojo gyvenimą lemiantys veiksniai. Vertinant pagal mokymosi rezultatus
                  3
                ir išsilavinimo lygį
                  4
               , jie padeda pamatus tolesniam mokymuisi, būsimam užimtumui ir visaverčiam gyvenimui. Įgyti pagrindiniai įgūdžiai (raštingumo, matematikos ir gamtos mokslų)
                  5
                labai svarbūs besimokančiųjų akademiniam ir asmeniniam tobulėjimui, o vidurinio ugdymo laikotarpiu įgyti įgūdžiai ir gebėjimai vis dažniau laikomi minimalia kompetencija, reikalinga siekiant gauti darbą, arba tolesnio mokymosi ir visaverčio gyvenimo pagrindu. Tačiau socialiniai bei ekonominiai modeliai ir visuomenės stratifikacija daro didelę įtaką asmenų mokymosi patirčiai ir rezultatams; besimokančių asmenų iš nepalankioje padėtyje esančių šeimų dalis tarp prastai besimokančių asmenų yra neproporcingai didelė, be to, labiau tikėtina, kad jie pasitrauks iš švietimo ir mokymo sistemos neįgiję vidurinio išsilavinimo. Todėl pagrindiniai Europos bendradarbiavimo švietimo ir mokymo srityje tikslai yra nepakankamus pagrindinius įgūdžius turinčių asmenų skaičiaus mažinimas ir kova su ankstyvu pasitraukimu iš švietimo ir mokymo sistemos
                  6
               . Komisijos komunikate dėl Europos švietimo erdvės sukūrimo iki 2025 m.
                  7
                skelbiama, kad „Veiksmingi būdai pasiekti gerus mokymosi rezultatus“ yra pavyzdinė iniciatyva, kuria siekiama stiprinti įtraukų švietimo matmenį. Šis tikslas taip pat buvo nurodytas 2022 m. gegužės mėn. Konferencijos dėl Europos ateities galutinėje ataskaitoje, kurioje raginama sukurti „įtraukią Europos švietimo erdvę, kurioje visi piliečiai turėtų vienodas galimybes naudotis kokybiškomis švietimo paslaugomis...“. Iniciatyvoje „Veiksmingi būdai pasiekti gerus mokymosi rezultatus“ pabrėžiama, kad reikia mažinti nepakankamus pagrindinius įgūdžius turinčių asmenų skaičių ir didinti vidurinio išsilavinimo lygį. Tarybos rezoliucijoje dėl Europos bendradarbiavimo švietimo ir mokymo srityje strateginės programos siekiant sukurti Europos švietimo erdvę ir imtis veiksmų vėlesniu laikotarpiu (2021–2030 m.)
                  8
                šis veiksmas remiamas ir nustatomi 2030 m. ES lygmens tikslai: penkiolikmečių, kurių skaitymo, matematikos ir gamtos mokslų gebėjimai nepakankami, dalis turėtų būti mažesnė nei 15 proc.
                  9
               , o anksti iš švietimo ir mokymo sistemos pasitraukusių asmenų dalis – mažesnė nei 9 proc.
                  10
               .
            
            
               Atsižvelgdama į tai, Komisija teikia pasiūlymą dėl Tarybos rekomendacijos dėl veiksmingų būdų pasiekti gerus mokymosi rezultatus. Siūloma rekomendacija panaikins ir pakeis 2011 m. Tarybos rekomendaciją dėl politikos, kuria siekiama mažinti mokyklos nebaigusių asmenų skaičių
                  11
               , tačiau kartu bus remiamasi patirtimi, įgyta įgyvendinant pastarąją rekomendaciją. Nuo tada, kai buvo priimta 2011 m. Tarybos rekomendacija, Europos šalims tenka susidurti su naujomis aplinkybėmis, iššūkiais ir galimybėmis, darančiais didelį poveikį švietimo ir mokymo sistemoms, be kita ko, su didėjančiu į ES atvykstančių mokyklinio amžiaus migrantų, įskaitant pabėgėlius
                  12
               , skaičiumi ir COVID-19 pandemija. Politikos diskurse išryškėjo susirūpinimas dėl to, kad prastėja rezultatai pagrindinių įgūdžių srityje prastėjimo (kaip matyti iš 2018 m. PISA rezultatų). Švietimo srities moksliniai tyrimai suteikė naujų įžvalgų, o bendradarbiavimas politikos srityje ES lygmeniu išryškino spragas ir sritis, kuriose reikia toliau dirbti, todėl 2011 m. Tarybos rekomendaciją reikėtų peržiūrėti, atnaujinti ir patobulinti. Naujojo pasiūlymo taikymo sritis yra platesnė, nes juo vienu metu siekiama dviejų ES lygmens tikslų, susijusių su pagrindiniais įgūdžiais ir ankstyvu pasitraukimu iš švietimo ir mokymo sistemos. Tai atspindi šių dviejų uždavinių papildomumą, jų priežastis ir priemones jiems spręsti. Be to, pasiūlymu išplečiamos galimybės atsižvelgti į kitus aspektus, kurie anksčiau nebuvo aptarti ir kurie daro didelį poveikį švietimo rezultatams, pavyzdžiui, gerovei mokykloje.
            
            
               •Siūloma Tarybos rekomendacija spręstinos problemos
            
            
               Nuo 2011 m., kai buvo priimta Tarybos rekomendacija dėl politikos, kuria siekiama mažinti mokyklos nebaigusių asmenų skaičių, Europos lygmeniu ir valstybėse narėse vykdomas didelis darbas. Atlikus nepriklausomą rekomendacijos įgyvendinimo vertinimą
                  13
                galima susidaryti bendrą teigiamą vaizdą apie šios rekomendacijos ir susijusių ES politikos priemonių (stebėsenos ir ataskaitų teikimo per Europos semestrą mechanizmų, valstybių narių tarpusavio mokymosi ir bendradarbiavimo pagal strateginę programą „ET 2020“, finansavimo, visų pirma per programą „Erasmus+“ ir Europos struktūrinius ir investicijų fondus, investicijų į mokslinius tyrimus ir komunikaciją) poveikį. Vertinime daroma išvada, kad Tarybos rekomendacijos įgyvendinimas padėjo ES lygmeniu sumažinti ankstyvo pasitraukimo iš švietimo ir mokymo sistemos atvejų skaičių (nuo 13,4 proc.
                  14
                2011 m. iki 9,7 proc. 2021 m.) ir paskatino pokyčius švietimo įstaigose ir įgyvendinamoje politikoje. 
            
            
               Nepaisant šios didelės pažangos, ankstyvas pasitraukimas iš švietimo ir mokymo sistemos vis dėlto tebėra politikos problema Europoje, kuri yra ypač didelė kai kuriose šalyse bei regionuose, taip pat konkrečių tikslinių grupių atveju.  Šiuo metu ES daugiau kaip 3,2 mln. 18–24 metų amžiaus jaunuolių yra anksti iš švietimo ir mokymo sistemos pasitraukę asmenys ir tik 84,3 proc. iš 20–24 metų amžiaus grupės asmenų yra įgiję vidurinį išsilavinimą. Vis dar esama didelių skirtumų tarp šalių ir jų viduje, taip pat išlieka nelygybė tarp konkrečių gyventojų grupių: vidutinė anksti iš švietimo ir mokymo sistemos pasitraukusių asmenų dalis yra 3,5 procentinio punkto didesnė tarp jaunų vyrų (11,4 proc.) nei tarp jaunų moterų (7,9 proc.)
                  15
               , o užsienyje gimusių jaunuolių ir besimokančių asmenų, gyvenančių tam tikruose priemiesčiuose, kaimo vietovėse ir atokiose vietovėse, padėtis yra itin nepalanki
                  16
               . Apskritai besimokančių asmenų socialinė ir ekonominė padėtis daro didelį poveikį ankstyvam pasitraukimui iš švietimo ir mokymo sistemos
                  17
               .
            
            
               Vis dėlto vertinime taip pat atkreipiamas dėmesys į tam tikras spragas ir sritis, kuriose reikia dirbti toliau:
            
            
               –priemonės ir veiksmai dažnai grindžiami projektais ir yra trumpalaikiai, jais sprendžiama tik viena problema arba neatsižvelgiama į visus mokyklinio ugdymo aspektus, todėl jų poveikis ribotas; reikia sistemingesnio požiūrio tiek mokyklos, tiek sistemos lygmeniu, nes dabartiniai metodai vis dar nepakankamai išplėtoti; 
            
            
               –daugelyje šalių įgyvendintos politikos priemonės nėra pakankamai stebimos ir vertinamos;
            
            
               –bendradarbiavimas įvairiose politikos srityse (pvz., švietimo ir mokymo, sveikatos priežiūros, socialinių paslaugų, užimtumo, būsto, teisingumo, migrantų, įskaitant pabėgėlius, įtraukties, nediskriminavimo) ir valdžios lygmenimis (nacionaliniu, regionų, vietos), taip pat dialogas su suinteresuotaisiais subjektais vis dar yra pernelyg riboti ir padriki;
            
            
               –nors kompensavimo priemonės jau seniai taikomos, daugelyje šalių prevencijos ir ankstyvosios intervencijos veiksmai yra nepakankamai išplėtoti arba jų įgyvendinimas /  vykdymo užtikrinimas nėra pakankami;
            
            
               –per dažnai nepakankamai atsižvelgiama į konkrečių grupių (pvz., matomą ir nematomą negalią turinčių besimokančių asmenų, specialiųjų ugdymosi poreikių ar psichikos sveikatos problemų turinčių besimokančių asmenų, migrantų kilmės besimokančių asmenų, įskaitant pabėgėlius, etninėms mažumoms priklausančių besimokančių asmenų, pvz., romų, patyčių aukų) poreikius; tai ypač svarbu sudėtingų poreikių turinčių asmenų (pvz., vaikų, kurių vienas iš tėvų yra kalėjime, smurto šeimoje aukų, prižiūrimų vaikų ir kt.) atveju;
            
            
               –priemonės, kuriomis siekiama padėti įveikti mokymosi sunkumus, nepakankamai integruotos į priemones, kuriomis skatinama gerovė mokykloje arba kova su patyčiomis ir psichikos sveikata;
            
            
               –besimokantys asmenys, šeimos ir pagrindiniai suinteresuotieji subjektai (įskaitant socialiai atskirtus tėvus, migrantų bendruomenes ir NVO) dažnai nepakankamai dalyvauja formuojant, įgyvendinant ir vertinant politiką;
            
            
               –mokyklų vadovai, mokytojai, instruktoriai ir kiti pedagoginiai darbuotojai dažnai nėra pakankamai pasirengę spręsti prastų mokymosi rezultatų ir ankstyvo pasitraukimo iš švietimo ir mokymo sistemos problemas, atsižvelgti į įvairovę, teikti tinkamą paramą sunkumų turintiems arba rizikos grupei priklausantiems vaikams arba besimokantiems asmenims, turintiems su gerove ir psichikos sveikata susijusių poreikių.
            
            
               Pastarąjį dešimtmetį, visų pirma priėmus 2011 m. Tarybos rekomendaciją, dedamos didelės pastangos užtikrinti, kad iš švietimo ir mokymo sistemos pasitrauktų mažiau asmenų. Pastaruoju metu ES lygmens politikos debatuose vis daugiau dėmesio skiriama prastų rezultatų pagrindinių įgūdžių srityje problemai, ypač po to, kai buvo paskelbtos EBPO 2018 m. Tarptautinio moksleivių vertinimo programos (PISA) išvados
                  18
               , kuriose atskleidžiamas blogėjimas ES lygmeniu 2009–2018 m.
                  19
                Visų pirma, iš 2018 m. PISA matyti, kad: 
            
         
         
            
               –šiandien vienas iš penkių penkiolikmečių europiečių mokosi prastai (22,5 proc. negali atlikti pagrindinių skaitymo užduočių, 22,9 proc. – pagrindinių matematikos užduočių ir 22,3 proc. – pagrindinių gamtos mokslų užduočių). ES vidurkis negerėja, be to, tarp valstybių narių esama didelių skirtumų, nors kai kurioms šalims ilgainiui savo veiklos rezultatus pavyko pagerinti. 
            
            
               –Socialinė ir ekonominė padėtis daro didelį poveikį mokinių rezultatams ir jų akademiniams lūkesčiams daugumoje ES šalių. Be to, šalyse, kuriose yra daug prastai besimokančių asmenų, taip pat dažnai labai skiriasi palankioje ir nepalankioje socialinėje ir ekonominėje padėtyje esančių mokinių rezultatai.
            
            
               –Daugelyje ES valstybių narių prastai skaitančių migrantų kilmės mokinių (kaip apibrėžta EBPO PISA)
                  20
                dalis yra gerokai didesnė nei prastai skaitančių ne migrantų kilmės mokinių dalis
                  21
               . 
            
            
               –Apskritai šalyse, kuriose prastai besimokančių asmenų dalis yra nedidelė, taip pat yra didelė geriausiai besimokančių asmenų dalis, o tai reiškia, kad aukšta mokyklinio ugdymo sistemų kokybė ir teisingumas gali būti neatsiejami
                  22
               . 
            
            
               –Mergaitės gerokai lenkia berniukus pagal skaitymo įgūdžius, be to, vis dar esama lyčių nelygybės gamtos mokslų srityje mergaičių naudai
                  23
               . Tai patvirtina nacionaliniai duomenys, iš kurių taip pat matyti, kad berniukai mokyklos nelanko dažniau nei mergaitės
                  24
               .
            
            
               Be to, 2018 m. Tarptautinio kompiuterinio ir informacinio raštingumo tyrimo (ICILS)
                  25
                rezultatai rodo, kad penktadalis jaunuolių ES neturi pagrindinių skaitmeninių įgūdžių, ir kartu atskleidžia socialinės ir ekonominės padėties poveikį skaitmeniniam raštingumui: studentų, kurių pradinė socialinė ir ekonominė padėtis yra geresnė, kompiuterinio raštingumo balai apskritai yra gerokai aukštesni, kaip ir studentų, kurių vienas iš tėvų yra įgijęs bakalauro arba aukštesnį laipsnį arba aukštesnį išsilavinimą, palyginti su studentais, kurių tėvai diplomo neturi.
            
            
               2021–2030 m. Europos neįgaliųjų teisių strategijoje, kuria siekiama padėti valstybėms narėms įgyvendinti JT neįgaliųjų teisių konvenciją, prie kurios visos jos yra prisijungusios
                  26
               , Komisija atkreipia dėmesį į neįgalių ir negalios neturinčių jaunuolių išsilavinimo lygio atotrūkį, kurį lemia nepakankamas švietimo sistemos įtraukumas ir prieinamumas. Daug neįgalių vaikų ir jaunuolių lankosi specialiosiose mokyklose, kurios ne visada suteikia galimybę veiksmingai siekti bendrojo išsilavinimo.
            
            
               Naujausi PISA rezultatai taip pat atskleidė papildomus ir ne mažiau nerimą keliančius švietimo sistemų trūkumus, kurie gali turėti įtakos švietimo rezultatams: mokinių gerovė mokykloje
                  27
                (vertinama kaip mokinių bendrystės mokykloje jausmas) mažėja, patyčios realiame gyvenime / kibernetinėje erdvėje yra plačiai paplitusios ir jų daugėja
                  28
               . Tyrimuose pabrėžiama, kad patyčios mokykloje turi pražūtingų padarinių besimokančiųjų gerovei ir akademiniams rezultatams ir didina mokyklos nebaigimo riziką
                  29
               . Tyrimais taip pat patvirtinama, kad besimokančiųjų gerovės didinimas, be kita ko, vykdant socialinio ir emocinio ugdymo
                  30
                ir patyčių prevencijos veiklą, labai svarbus gerinant švietimo rezultatus
                  31
               . Vaikų ir jaunimo emocinė gerovė ir psichikos sveikata taip pat tapo svarbia problema Europoje: apie 10–20 proc. moksleivių per mokslo metus patiria psichikos sveikatos problemų, o pusė jų susiduria su problemomis (visų pirma su nerimu ir depresija) dar nesulaukę 14 metų. Tai didelė problema, daranti neigiamą poveikį švietimo rezultatams. Jei mokyklos vienos negali išspręsti šių problemų, jos gali padėti spręsti gerovės ir psichikos sveikatos problemas bendradarbiaudamos su vietos bendruomene ir išorės specialistais bei agentūromis
                  32
               . 
            
            
               Šias problemas vienijantys veiksniai – skurdas ir socialiniai bei ekonominiai aspektai: besimokančių asmenų ir jų šeimos socialinė ir ekonominė padėtis ir toliau yra stipriausias švietimo rezultatus lemiantis veiksnys, rodantis nuolatinę riziką, kad nepalankios sąlygos bus perduodamos iš kartos į kartą ir besimokančių asmenų iš nepalankioje padėtyje esančių šeimų socialinio judumo galimybės bus mažesnės.
            
            
               Tarptautinių tyrimų rezultatai ir atsiliepimai, gauti per konsultacijas, surengtas prieš pateikiant šį pasiūlymą, patvirtina, kad mokymosi rezultatų ir išsilavinimo lygio klausimus reikia spręsti kartu. Nepakankami pagrindiniai ir skaitmeniniai įgūdžiai ir ankstyvas pasitraukimas iš švietimo ir mokymo sistemos yra tarpusavyje susiję klausimai, kuriuos lemia įvairūs veiksniai (asmeniniai, susiję su šeima, socialiniai ir ekonominiai ir kt.). Jų priežastys susijusios ne vien su švietimu, tačiau dėl tam tikrų švietimo ir mokymo sistemų ypatybių (pvz., ribotų galimybių gauti kokybišką ikimokyklinį ugdymą ir priežiūrą, ankstyvo priskyrimo prie skirtingų ugdymo krypčių, segregacijos, kurso kartojimo, specialaus mokyklinio ugdymo ir kt.)
                  33
                tokių atvejų gali dar padaugėti, o tai turėtų ypač neigiamą poveikį asmenims, priklausantiems nepalankesnėje padėtyje esančioms grupėms. 
            
            
               Dėl COVID-19 krizės šios problemos tapo dar didesnės. Norint įvertinti ilgalaikį užsitęsusių mokymo procesų sutrikimų poveikį mokymuisi ir akademinei pažangai, reikės daugiau laiko ir darbo, vis dėlto iš kelių preliminarių tyrimų matyti, kad krizė galėjo trukdyti besimokančiųjų pažangai ir padidinti tikimybę, kad asmenys, kuriems gresia atsiskyrimas nuo mokyklos, jos iš tikrųjų nebaigs. Iš jų rezultatų taip pat matyti, kad krizė turėjo neigiamų padarinių besimokančiųjų  gerovei, be kita ko, dėl padidėjusios įtampos ir nerimo, kuriuos sukėlė izoliacija ir ryšių su bendraamžiais stoka, didesnis smurto šeimoje pavojus ir sumažėjusios galimybės naudotis pagrindinėmis paslaugomis. Socialiniu ir ekonominiu požiūriu marginalizuoti vaikai, kurių rezultatai apskritai jau prieš pandemiją buvo prastesni, per karantiną turbūt nukentėjo labiausiai
                  34
               , be kita ko, dėl prieigos prie interneto ir (arba) elektroninių prietaisų, reikalingų virtualiajam mokymuisi, trūkumo
                  35
               . Todėl prastai besimokančių asmenų dalis Europoje per pandemiją galėjo gerokai padidėti. Manoma, kad ankstyvo pasitraukimo iš švietimo ir mokymo sistemos atvejų skaičius ateinančiais metais taip pat didės, nors tai atsispindės statistikoje, kuri bus pateikta tik po kelerių metų.
            
            
               Todėl reikia atnaujinti pastangas skatinti užtikrinti geresnius švietimo rezultatus ir įtraukią mokyklos aplinką visiems besimokantiems asmenims, nepriklausomai nuo jų asmeninių savybių, šeiminės ir kultūrinės kilmės ar socialinės ir ekonominės padėties ir daugiau dėmesio skiriant rezultatų pagrindinių įgūdžių srityje gerinimui. 
            
            
               Daugiau dėmesio reikia skirti gerovei mokykloje, atsižvelgiant į patirtį, įgytą įgyvendinant 2011 m. Tarybos rekomendaciją dėl mokyklos nebaigusių asmenų skaičiaus mažinimo, naujausias mokslinių tyrimų ir konsultacijų proceso įžvalgas ir naujas per COVID-19 krizę išryškėjusias problemas. 
            
            
               Remiantis patirtimi, įgyta įgyvendinant 2011 m. Tarybos rekomendaciją, Komisijos pasiūlyme dėl Tarybos rekomendacijos dėl veiksmingų būdų pasiekti gerus mokymosi rezultatus nustatyta atnaujinta veiksmų sistema, pagal kurią valstybės narės galėtų parengti savo integruotą strategiją, skirtą mokymosi rezultatams gerinti tinkamu lygmeniu, atsižvelgiant į kiekvienos švietimo ir mokymo sistemos struktūrą, ir kuri būtų paremta veiksmingu duomenų rinkimu ir stebėsena. Atnaujintoje sistemoje išdėstytos politikos priemonės, apimančios stebėseną, prevenciją, intervenciją ir kompensavimą
                  36
               , daugiau dėmesio skiriant prevencijai ir ankstyvajai intervencijai. Valstybės narės gali taikyti ir derinti politikos priemones atsižvelgdamos į savo konkrečias aplinkybes ir poreikius. 
            
            
               •Siūlomos Tarybos rekomendacijos tikslai
            
            
               Komisijos pasiūlymu dėl Tarybos rekomendacijos dėl veiksmingų būdų pasiekti gerus mokymosi rezultatus siekiama:
            
            
               –įgytą išsilavinimą ir pasiekimus atsieti nuo socialinio, ekonominio ir kultūrinio statuso;
            
            
               –sumažinti prastai besimokančių asmenų ir mokyklos nebaigusių asmenų dalį ES lygmeniu, kad būtų pasiekti Europos švietimo erdvės 2030 m. ES lygmens tikslai; 
            
            
               –skatinti įtraukų švietimą ir mokymą, kuris apima lygybę, kokybę, akademinius rezultatus, dalyvavimą, gerovę mokykloje, psichikos ir fizinę sveikatą ir pagarbą įvairovei; 
            
            
               –užtikrinant tarpusavio mokymąsi toliau plėtoti bendrą supratimą apie įgalinamuosius veiksnius, kuriais skatinami švietimo rezultatai ir gerovė, ypatingą dėmesį skiriant besimokantiems asmenims iš nepalankioje padėtyje esančių šeimų. 
            
         
         
            
               •Tarptautinis aspektas
            
            
               Pasiūlymu papildomas tarptautiniu lygmeniu atliekamas darbas. Juo prisidedama prie veiksmų, kuriais remiami JT 2030 m. darnaus vystymosi tikslai (DVT)
                  37
               , visų pirma 4-asis DVT „Kokybiškas švietimas“. Pasiūlymas atitinka JT neįgaliųjų teisių konvenciją
                  38
               , kurios 24 straipsnyje numatytos įtraukios švietimo sistemos. Jame atsižvelgiama į 2020 m. JT pasaulinės švietimo stebėsenos ataskaitą dėl įtraukties. Juo remiama UNESCO veikla kovojant su smurtu ir patyčiomis mokykloje
                  39
               . Iniciatyva „Veiksmingi būdai pasiekti gerus mokymosi rezultatus“ atitinka EBPO 2030 m. mokymosi kelrodžio strategiją
                  40
               . 
            
            
               EBPO Tarptautinio moksleivių vertinimo programos (PISA) rezultatai, kuriais pasiūlymas grindžiamas, suteikia galimybę atlikti tarptautinį palyginimą, kurį galima toliau nagrinėti Europos švietimo erdvės strateginės programos mokyklų klausimais darbo grupėje. 
            
            
                •Įgyvendinimo rėmimo priemonės 
            
            
               Siūloma Tarybos rekomendacija bus paremta įvairiomis priemonėmis, tokios kaip:
            
            
               –ataskaitų teikimas ir stebėsena, visų pirma pagal Europos semestro iniciatyvą, rengiant socialinių rodiklių suvestinę ir įgyvendinant Europos švietimo erdvės strateginę programą; 
            
            
               –valstybių narių tarpusavio mokymasis, keitimasis informacija ir patirtimi, visų pirma per Europos švietimo erdvės strateginės programos darbo grupę mokyklų klausimais;
            
            
               –ES finansavimas (visų pirma pagal programą „Erasmus+“, Ekonomikos gaivinimo ir atsparumo didinimo priemonę, „Europos socialinį fondą +“, Europos regioninės plėtros fondą, Skaitmeninės Europos programą, programą „Europos horizontas“, techninės paramos priemonę, Prieglobsčio, migracijos ir integracijos fondą ir kt.), teikiamas pagal priimtas programas / planus;
            
            
               –atnaujintas praktinis Europos šalių priemonių rinkinys mokykloms, skirtas dalytis ištekliais ir praktika
                  41
               ;
            
            
               –ekspertų grupė strategijos klausimais, kuri sukurtų palankią mokymosi aplinką grupėms, kurioms gresia prasti mokymosi rezultatai, ir remtų gerovę mokykloje;
            
            
               –moksliniai tyrimai pagal programą „Europos horizontas“;
            
            
               –investavimo į kokybišką švietimą ir mokymą mokymosi laboratorijos, kuri padės pagerinti švietimo politikos ir investicijų vertinimą ir stebėseną Europos lygmeniu, sukūrimas (2022 m. gruodžio mėn.).
            
            
               •Tarpusavio papildomumas su kitomis iniciatyvomis
            
            
               Rekomendacija papildomi kiti Komisijos veiksmai, pateikti komunikate dėl Europos švietimo erdvės ir Skaitmeninio švietimo veiksmų plane. Tokie veiksmai apima:
            
            
               –2019 m. Tarybos rekomendaciją dėl visapusiško požiūrio į kalbų mokymą ir mokymąsi
                  42
               ;   
            
            
               –2019 m. rekomendaciją dėl kokybiškų ikimokyklinio ugdymo ir priežiūros sistemų
                  43
               ; 
            
            
               –2018 m. Tarybos rekomendaciją dėl bendrų vertybių, įtraukaus švietimo ir europinio mokymo aspekto propagavimo
                  44
               ;
            
            
               –2021 m. Tarybos rekomendaciją dėl mišriojo mokymosi siekiant kokybiško ir įtraukaus pradinio ir vidurinio ugdymo
                  45
               ; 
            
            
               –struktūrinį dialogą dėl sėkmingo skaitmeninio švietimo įgalinamųjų veiksnių ir bendrų gairių mokytojams ir pedagoginiams darbuotojams parengimo, siekiant skatinti skaitmeninį raštingumą ir kovoti su dezinformacija; 
            
            
               –Europos įgūdžių darbotvarkę
                  46
               ; 
            
         
         
            
               –2020 m. Tarybos rekomendaciją dėl profesinio mokymo siekiant tvaraus konkurencingumo, socialinio sąžiningumo ir atsparumo
                  47
               , kurioje siūloma atnaujinta ES profesinio mokymo vizija, apimanti jo skaitmeninimą ir mišriojo mokymosi metodo taikymą;
            
            
               –2020 m. Tarybos rekomendaciją „Tiltas į darbo rinką. Sustiprinta Jaunimo garantijų iniciatyva“, kuria pakeičiama 2013 m. Tarybos rekomendacija dėl Jaunimo garantijų iniciatyvos nustatymo
                  48
               .
            
            
               Siūloma Tarybos rekomendacija taip pat padės įgyvendinti Europos socialinių teisių ramstį ir jo veiksmų planą, 2020–2025 m. ES lyčių lygybės strategiją (2020)
                  49
               , 2020–2030 m. ES romų lygybės, įtraukties ir dalyvavimo strateginį planą (2020)
                  50
                ir su juo susijusią Tarybos rekomendaciją (2021)
                  51
               , 2020–2025 m. LGBTIQ asmenų lygybės strategiją (2020)
                  52
               , 2021–2027 m. integracijos ir įtraukties veiksmų planą (2020)
                  53
               , 2021–2030 m. neįgaliųjų teisių strategiją (2021)
                  54
               , 2020–2025 m. ES kovos su rasizmu veiksmų planą (2020)
                  55
               , ES kovos su antisemitizmu ir žydų gyvenimo puoselėjimo strategiją (2021)
                  56
               , ES vaiko teisių strategiją (2021)
                  57
               , vaiko garantijų sistemą (2021)
                  58
               , Europos jaunimo metų iniciatyvą (2022)
                  59
               ; naują ES strategiją dėl geresnio interneto vaikams (2022)
                  60
                ir iniciatyvą „HealthyLifestyle4All“ (2021)
                  61
               .
            
            
               Pagal programą „Erasmus+“ remiama ši iniciatyva: mažiau galimybių turinčios organizacijos ir dalyviai yra bendro programos prioriteto „Įtrauktis ir įvairovė“ pagrindas, be to, jiems suteikiama galimybė naudotis konkrečiais mechanizmais ir ištekliais. Pagal programą „Erasmus+“ mokytojams ir visiems mokyklų darbuotojams taip pat padedama įgyti naujų gebėjimų ir rengti įtraukias strategijas bei mokymo programas, imantis tokių veiksmų kaip naujos „Erasmus+“ mokytojų akademijos.  
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               
                  Siūloma Tarybos rekomendacija atitinka Sutarties dėl Europos Sąjungos veikimo 165 straipsnio 4 dalį ir 166 straipsnio 4 dalį. 
               
               
                  165 straipsnio 1 dalyje nustatyta, kad „Sąjunga prie geros kokybės švietimo plėtojimo prisideda skatindama valstybių narių bendradarbiavimą ir prireikus paremdama bei papildydama jų veiksmus, kartu visiškai pripažindama valstybių narių atsakomybę už mokymo turinį ir švietimo sistemų organizavimą“. 165 straipsnio 2 dalyje toliau nurodoma, kad Sąjunga savo veiksmais švietimo srityje sieks iš dalies skatinti nuotolinio švietimo plėtrą. 166 straipsnio 1 dalyje numatyta, kad Sąjunga turi įgyvendinti profesinio mokymo politiką, kad paremtų ir papildytų valstybių narių veiksmus, kartu visiškai pripažindama valstybių narių atsakomybę už profesinio mokymo turinį ir organizavimą.
               
               
                  Šia iniciatyva nesiūloma išplėsti ES reguliavimo įgaliojimų ar nustatyti valstybėms narėms kitų privalomų įpareigojimų. Valstybės narės, atsižvelgdamos į savo nacionalines aplinkybes, nuspręs, kaip jos įgyvendins šią Tarybos rekomendaciją.
               
            
            
               •Subsidiarumo principas (neišimtinės kompetencijos atveju) 
            
            
               Šis pasiūlymas atitinka Europos Sąjungos sutarties (ES sutarties) 5 straipsnio 3 dalyje nustatytą subsidiarumo principą. 
            
            
               Valstybės narės yra atsakingos už mokymo turinį ir savo švietimo bei mokymo sistemų organizavimą. Be to, turimais duomenimis, jos susiduria su įvairiais bendrais probleminiais klausimais, susijusiais su švietimo rezultatais ir gerove mokykloje.
            
            
               Šioje Tarybos rekomendacijoje bus visapusiškai gerbiama valstybių narių atsakomybė už mokymo turinį bei švietimo sistemų organizavimą ir jų kultūrų ir kalbų įvairovę, kartu atspindint papildomą ir pagalbinį ES vaidmenį ir savanorišką Europos bendradarbiavimo švietimo ir mokymo srityje pobūdį. Europos švietimo erdvėje iniciatyva bus remiamos valstybių narių pastangos plėtoti ir įgyvendinti politiką ir mechanizmus, atsižvelgiant į jų nacionalines sistemas ir struktūras.
            
            
               Šia iniciatyva nesiūloma išplėsti ES reguliavimo įgaliojimų ar nustatyti valstybėms narėms kitų privalomų įpareigojimų. Jos Europos pridėtinė vertė iš esmės susijusi su ES gebėjimu sutelkti politinį dalyvavimą nacionaliniu lygmeniu ir remti švietimo ir mokymo sistemas, pasitelkiant politikos gaires, bendras priemones ir fondus (programą „Erasmus+“, Ekonomikos gaivinimo ir atsparumo didinimo priemonę, „Europos socialinį fondą +“, Europos regioninės plėtros fondą, Skaitmeninės Europos programą, programą „Europos horizontas“, techninės paramos priemonę, Prieglobsčio, migracijos ir integracijos fondą ir kt.), kartu visapusiškai laikantis subsidiarumo principo.
            
            
               •Proporcingumo principas
            
            
               Šis pasiūlymas atitinka ES sutarties 5 straipsnio 4 dalyje nustatytą proporcingumo principą.
            
            
               Nei šios siūlomos Tarybos rekomendacijos turinys, nei forma neviršija to, kas būtina jos tikslams pasiekti. Valstybės narės prisiima įsipareigojimus savanoriškai ir kiekviena valstybė narė gali laisvai spręsti, kokio požiūrio laikytis.
            
            
               •Priemonės pasirinkimas
            
            
               Siekiant padėti pasiekti Sutarties dėl Europos Sąjungos veikimo 165 ir 166 straipsniuose nurodytus tikslus, pagal tą Sutartį leidžiama priimti Tarybos rekomendacijas Komisijos siūlymu.
            
            
               Tarybos rekomendacija yra tinkama švietimo ir mokymo srities priemonė, nes šioje srityje ES tenka papildoma atsakomybė ir tokia priemone dažnai naudojamasi siekiant Europos lygmeniu imtis veiksmų šiose srityse. Kaip teisinė priemonė ji atspindi valstybių narių įsipareigojimą imtis šiame dokumente išdėstytų priemonių ir ja suteikiamas tvirtesnis politinis bendradarbiavimo šioje srityje pagrindas, kartu visiškai pripažįstant valstybių narių įgaliojimus švietimo ir mokymo srityje.
            
         
         
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Galiojančių teisės aktų ex post vertinimas ir (arba) tinkamumo patikrinimas
            
            
               2019 m. paskelbtas nepriklausomas 2011 m. Tarybos rekomendacijos dėl politikos, kuria siekiama mažinti mokyklos nebaigusių asmenų skaičių, įgyvendinimo vertinimas
                  62
               . Tyrimas apėmė 37 ES ir ES nepriklausančias šalis. Jame nagrinėti šie klausimai:
            
            
               –padėtis ir tendencijos Europos ir nacionaliniu lygmenimis, taip pat nacionalinės priemonės ankstyvo pasitraukimo iš švietimo ir mokymo sistemos problemai stebėti ir vertinti;
            
            
               –nacionaliniu lygmeniu įgyvendintų prevencinių, intervencinių ir kompensacinių priemonių apžvalga ir pavyzdžiai, taip pat jų veiksmingumo įrodymai;
            
            
               –2011 m. rekomendacijos ir susijusių ES politikos priemonių vaidmens ir poveikio aktualumo, veiksmingumo, efektyvumo ir tvarumo analizė;
            
            
               –būsimos ES lygmens paramos, skirtos ankstyvo pasitraukimo iš švietimo ir mokymo sistemos problemai spręsti, poreikis ir tokios paramos pobūdis.
            
            
               •Konsultacijos su suinteresuotosiomis šalimis
            
            
               Pasiūlymas grindžiamas duomenimis, surinktais per išsamių konsultacijų procesą
                  63
               . Jį sudarė: 
            
            
               –14 savaičių trukmės atviros viešos konsultacijos dėl naujos iniciatyvos, kurios vyko nuo 2021 m. birželio 24 d. iki rugsėjo 30 d.;
            
            
               –diskusijos mokyklų generalinių direktorių posėdžiuose;
            
            
               –2021 m. gegužės–rugsėjo mėn. surengti specialūs internetiniai seminarai su ministerijų atstovais ir suinteresuotųjų šalių organizacijomis (įskaitant mokytojų ir instruktorių atstovus, besimokančius asmenis, tėvus ir jaunimą, socialinius partnerius ir NVO, atstovaujančias įvairiems suinteresuotiesiems subjektams), taip pat su šios srities ekspertais. 
            
            
               •Tiriamųjų duomenų rinkimas ir naudojimas
            
            
               Pasiūlymas grindžiamas:
            
            
               –patirtimi, įgyta įgyvendinant bendradarbiavimo politikos srityje strateginę programą „ET 2020“ (darbo grupių ataskaitomis, informacija apie praktiką, surinkta ir pasidalyta naudojantis Europos šalių priemonių rinkiniu mokykloms, ir kt.); 
            
            
               –nepriklausomu 2011 m. Tarybos rekomendacijos dėl politikos, kuria siekiama mažinti mokyklos nebaigusių asmenų skaičių, įgyvendinimo vertinimu (žr. pirmiau); 
                     
            
            
               –įvairiomis esamomis ir neseniai užsakytomis ataskaitomis ir tyrimais, susijusiais su numatomu COVID-19 krizės poveikiu švietimo rezultatams, lygybe švietimo srityje, įtraukiomis sistemomis, patyčiomis mokykloje, socialiniu ir emociniu ugdymu, gerove mokykloje, tėvų dalyvavimu, mokyklos gyvenimo kokybe, politikos reformomis, paaiškinančiomis sėkmingas PISA istorijas ir kt.; 
            
            
               –su geresnių švietimo rezultatų skatinimu, kova su prastais mokymosi rezultatais ir ankstyvu pasitraukimu iš švietimo ir mokymo sistemos ir gerovės mokykloje rėmimu susijusių programos „Erasmus+“ projektų apžvalga; 
            
            
               –akademinės bendruomenės narių ir kitų išorės ekspertų, kurie per Ekspertų tinklą švietimo ir mokymo socialinio aspekto srityje (NESET)
                  64
                ir Europos šalių priemonių rinkinio mokykloms redakcinę tarybą pateikė įrodymais pagrįstų žinių ir patarimų, ekspertinėmis žiniomis; 
            
            
               –EBPO, UNESCO ir Europos Tarybos ataskaitų ir tyrimų analize, taip pat Europos Komisijos Jungtinio tyrimų centro, CEDEFOP ir „Euridikės“ tinklo darbu. 
            
         
         
            
               Šią informaciją galima rasti pridedamame Komisijos tarnybų darbiniame dokumente.
            
            
               •Poveikio vertinimas
            
            
               Atsižvelgiant į tai, kad siūloma veikla tik papildys valstybių narių iniciatyvas, taip pat į savanorišką siūlomos veiklos pobūdį ir numatomo poveikio mastą, poveikio vertinimas nebuvo atliktas. Pasiūlymas parengtas remiantis anksčiau atliktais tyrimais
                  65
               , konsultacijomis su valstybėmis narėmis ir viešomis konsultacijomis.
            
            
               •Reglamentavimo tinkamumas ir supaprastinimas
            
            
               Netaikoma.
            
            
               •Pagrindinės teisės
            
            
               Šis pasiūlymas dėl Tarybos rekomendacijos atitinka Europos Sąjungos pagrindinių teisių chartijoje pripažintas pagrindines teises ir principus, visų pirma 8 straipsnyje nustatytą teisę į asmens duomenų apsaugą, 13 straipsnyje įtvirtintą akademinę laisvę, 14 straipsnyje nustatytą teisę į mokslą ir 21 straipsnyje numatytą teisę į nediskriminavimą. 
            
            
               Priemonės bus taikomos laikantis ES asmens duomenų apsaugos teisės, visų pirma Europos Parlamento ir Tarybos reglamento (ES) 2016/679
                  66
                dėl fizinių asmenų apsaugos tvarkant asmens duomenis ir dėl laisvo tokių duomenų judėjimo (Bendrojo duomenų apsaugos reglamento).
            
            
               4.POVEIKIS BIUDŽETUI
            
            
               Šiai iniciatyvai įgyvendinti papildomų išteklių iš ES biudžeto nereikės.
            
            
               5.KITI ELEMENTAI
            
            
               •Įgyvendinimo planai ir stebėsena, vertinimas ir ataskaitų teikimo tvarka
            
            
               Siekdama paremti įgyvendinimą ir bendradarbiaudama su valstybėmis narėmis, Komisija siūlo plėtoti tarpusavio mokymosi veiklą ir nustatyti gerąją patirtį, taip pat parengti mokslinius tyrimus, rekomendacinę medžiagą, vadovus ir kitus konkrečius įrodymais pagrįstus rezultatus. Komisija planuoja toliau plėtoti Europos priemonių rinkinį mokykloms naujojoje Europos mokyklinio ugdymo platformoje, kad būtų galima informuoti apie nustatytus faktus, sėkmingus pavyzdžius ir bet kokius kitus susijusius išteklius.   
            
            
               Komisija ketina pateikti ataskaitą dėl Tarybos rekomendacijos taikymo atliekant darbą, susijusį su Europos bendradarbiavimo švietimo ir mokymo srityje strateginės programos įgyvendinimu siekiant sukurti Europos švietimo erdvę ir imtis veiksmų vėlesniu laikotarpiu.
            
            
               •Aiškinamieji dokumentai (direktyvoms)
            
            
               Netaikoma.
            
            
               •Pasiūlymo dėl Tarybos rekomendacijos metmenys ir tarnybų darbinis dokumentas
            
            
               Remiantis patirtimi, įgyta įgyvendinant 2011 m. Tarybos rekomendaciją, siūlomoje Tarybos rekomendacijoje naujumas derinamas su tęstinumu, siūlomi nauji sprendimai ir išplečiamos bei atnaujinamos kai kurios ja panaikinamo teksto dalys. 
            
            
               Tęsiant tai, kas numatyta 2011 m. rekomendacijoje, pasiūlyme pabrėžiama, kad reikia derinti prevencines, intervencines ir kompensacines priemones. Tačiau jame daugiau dėmesio skiriama prevencinėms priemonėms ir pripažįstama, kad skirtingiems poreikiams /  auditorijos grupėms reikia skirtingų rūšių veiksmų. Į jį įtraukti aspektai, kurie nebuvo aptarti (arba buvo nepakankamai aptarti) 2011 m. tekste, pavyzdžiui, mokyklų valdymas ir kokybės užtikrinimo mechanizmai, visos mokyklos bendruomenės dalyvavimu grindžiamo požiūrio ir bendradarbiavimo bei partnerystės mokyklose ir jų apylinkėse koncepcija, pagrindinis veiklos užtikrinant gerovę, socialinį ir emocinį mokymąsi vaidmuo ir saugesnė, sveikesnė bei palankesnė mokymosi aplinka. 
            
            
               Jame siūlomos gairės ir veiksmai, kurių valstybės narės gali imtis, kad būtų skatinami geresni Europos jaunimo švietimo rezultatai, ir išdėstomas Europos Komisijos įsipareigojimas remti ir papildyti valstybių narių veiksmus šioje srityje.
            
         
         
            
               Pridedamame Komisijos tarnybų darbiniame dokumente pateikiami mokslinių tyrimų įrodymai, per konsultacijas sukauptos suinteresuotųjų šalių nuomonės ir patirtys, taip pat pateikiami esamų politikos priemonių ir projektų, kuriais grindžiama siūlomoje Tarybos rekomendacijoje skatinama politika, pavyzdžiai.
            
            
               2022/0206 (NLE)
            
            
               Pasiūlymas
            
            
               TARYBOS REKOMENDACIJA
            
            
               dėl veiksmingų būdų pasiekti gerus mokymosi rezultatus
            
            
               (Tekstas svarbus EEE)
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, ypač į jos 165 straipsnio 4 dalį ir 166 straipsnio 4 dalį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)pirmuoju ir vienuoliktuoju Europos socialinių teisių ramsčio
                  67
                principais pabrėžiama, kad svarbu užtikrinti kokybišką ir įtraukų švietimą visiems nuo mažens; veiksmingas šių principų įgyvendinimas labai priklauso nuo valstybių narių ryžto ir veiksmų; nacionalinius veiksmus gali papildyti ES lygmens veiksmai – Komisija savo indėlį pristatė Europos socialinių teisių ramsčio veiksmų plane
                  68
               ; 
            
            
               (2)2020 m. rugsėjo 30 d. Europos Komisija priėmė Komunikatą dėl Europos švietimo erdvės sukūrimo iki 2025 m.
                  69
               , kuriame įtraukumas įvardytas vienas iš šešių tos erdvės aspektų. 2021 m. vasario 18 d. Taryba priėmė rezoliuciją dėl Europos bendradarbiavimo švietimo ir mokymo srityje strateginės programos siekiant sukurti Europos švietimo erdvę ir imtis veiksmų vėlesniu laikotarpiu (2021–2030 m.)
                  70
               ;
            
            
               (3)2021 m. pranešime apie Europos Sąjungos padėtį Europos Komisijos Pirmininkė pasiūlė 2022 m. paskelbti Europos jaunimo metais, suteikti daugiau galimybių jaunimui formuoti Europos ateitį ir dalyvauti priimant sprendimus, turinčius įtakos jų gyvenimui;
            
            
               (4)Konferencijos dėl Europos ateities galutinėje ataskaitoje piliečiai ragina Sąjungą iki 2025 m. sukurti įtraukią Europos švietimo erdvę, kurioje visi piliečiai, įskaitant kaimo ir atokiose vietovėse gyvenančius asmenis, turėtų vienodas galimybes naudotis kokybiškomis švietimo ir mokymosi visą gyvenimą paslaugomis
                  71
               .  2020 m. Komisijos komunikate nustatyta, kad įtrauktis ir lyčių lygybė yra vienas iš svarbiausių Europos švietimo erdvės, kuri turi būti sukurta iki 2025 m., aspektų, ir raginama mokymosi rezultatus atsieti nuo socialinės ir ekonominės padėties. Taryba sutiko, kad iki 2030 m. penkiolikmečių, kurių skaitymo, matematikos ir gamtos mokslų gebėjimai nepakankami, dalis turėtų būti mažesnė nei 15 proc., ir įsipareigojo anksti iš švietimo ir mokymo sistemos pasitraukusių asmenų dalį sumažinti iki mažiau nei 9 proc.; 
            
            
               (5)nors mokyklos nebaigusių asmenų dalis ES lygmeniu gerokai sumažėjo – 2010–2021 m. ji buvo 3,9 procentinio punkto mažesnė, – daugelis besimokančiųjų ir toliau iš švietimo sistemos pasitraukia anksti. 2021 m. anksti iš švietimo ir mokymo sistemos pasitraukusių asmenų dalis visoje ES vidutiniškai siekė 9,7 proc., t. y. šiek tiek mažiau nei nustatytas 2020 m. ES lygmens „ET 2020“ tikslas (10 proc.). Vis dėlto šiuo metu daugiau kaip 3,2 mln. jaunuolių (18–24 metų amžiaus) ES yra nebaigę švietimo ir mokymo programų ir todėl neturi galimybės sėkmingai siekti profesinės karjeros. Tarp šalių ir jų viduje vis dar esama didelių skirtumų, taip pat išlieka nelygybė tarp konkrečių grupių (pvz., migrantų, jaunų vyrų, etninių mažumų, pvz., romų, kaimo ir atokiose vietovėse gyvenančių jaunuolių rezultatai ne tokie geri); 
            
            
               (6)iš EBPO 2018 m. Tarptautinio moksleivių vertinimo programos (PISA) rezultatų matyti, kad 2009–2018 m. laikotarpiu nepakankamus pagrindinius įgūdžius turinčių asmenų skaičius didėjo. Šiandien vienas iš penkių penkiolikmečių europiečių vis dar neturi tinkamų skaitymo, matematikos ar gamtos mokslų gebėjimų. Be to, 2018 m. Tarptautinio kompiuterinio ir informacinio raštingumo tyrimo (ICILS) duomenimis, penktadalis jaunuolių ES neturi pagrindinių skaitmeninių įgūdžių ir esama didelių mokymosi rezultatų skirtumų, susijusių su socialine ir ekonomine padėtimi, o dėl to skaitmeninės atskirties rizika didėja
                  72
               ;
            
            
               (7)turimi duomenys patvirtina, kad socialinė ir ekonominė padėtis yra patikimiausias švietimo rezultatus prognozuojantis požymis. Daugumoje ES šalių tarp asmenų, kurie švietimo ir mokymo sistemą palieka neįgiję vidurinio išsilavinimo, neproprocingai didelę dalį sudaro besimokantys asmenys iš nepalankioje padėtyje esančių šeimų. 2018 m. PISA duomenimis, daugumoje ES šalių prastai skaitančių moksleivių dalis tarp moksleivių, patenkančių į žemiausią ekonominio, socialinio ir kultūrinio statuso indekso ketvirtį, yra daug didesnė (kai kuriose ES šalyse – daugiau kaip 40 procentinių punktų), palyginti su moksleiviais, patenkančiais į aukščiausią to indekso ketvirtį. Akademinėje literatūroje patvirtinama, kad mokiniams, kurių socialinė ir ekonominė padėtis prasta, ugdant akademinius ir kalbinius įgūdžius paprastai kyla daugiau sunkumų. Jie dažniau turi su mokymusi susijusių elgesio problemų, yra mažiau motyvuoti mokytis, švietimo ir mokymo sistemą palieka anksčiau ir su tokiais kvalifikacija bei gebėjimais, kurie nėra pakankami, kad galėtų visapusiškai dalyvauti visuomenės gyvenime; 
            
            
               (8)pastaraisiais metais valstybės narės į savo švietimo sistemas integravo daug mokyklinio amžiaus migrantų iš trečiųjų šalių (įskaitant pabėgėlius
                  73
               ).  Papildomų iššūkių kyla dėl nuo karo Ukrainoje bėgančių asmenų, kurių didelė dalis yra mokyklinio amžiaus vaikai, kuriems reikalinga tikslinė mokymosi parama (įskaitant kalbos mokymąsi mokykloje) ir psichologinė bei socialinė parama;
            
            
               (9)2015 ir 2018 m. PISA taip pat atskleista, kad silpnėja mokinių bendrystės mokykloje jausmas ir kad realiame gyvenime / kibernetinėje erdvėje labai paplitusios patyčios ir jų vis daugėja. Moksliniuose tyrimuose pabrėžiama emocinės, socialinės ir fizinės gerovės mokyklose svarba siekiant padidinti vaikų ir jaunimo galimybes sėkmingai mokytis ir gyventi. Juose patvirtinama, kad psichikos sveikatos problemos, taip pat smurtas ir patyčios, rasizmas, ksenofobija ir kitokia netolerancija turi pražūtingą poveikį vaikų ir jaunimo emocinei gerovei ir švietimo rezultatams. Iš mokslinių tyrimų rezultatų taip pat matyti, kad palankių sąlygų neturinčioms grupėms kyla didesnis pavojus patirti patyčias, o besimokantys asmenys iš socialiai ir ekonomiškai nepalankioje padėtyje esančių mokyklų turi silpnesnį bendrystės jausmą nei jų bendraamžiai iš turtingesnių šeimų;
            
            
               (10)dėl COVID-19 pandemijos šias problemas spręsti dar svarbiau. Keleto tyrimų rezultatai suteikia pagrindo manyti, kad krizė gali padidinti tikimybę, jog besimokantys asmenys, kuriems kyla pavojus atsiskirti nuo mokyklos, iš tikrųjų jos nebaigs, ir kad krizė turėjo neigiamą poveikį besimokančiųjų psichikos sveikatai ir gerovei apskritai;
            
         
         
            
               (11)2011 m. Taryba priėmė rekomendaciją dėl politikos, kuria siekiama mažinti mokyklos nebaigusių asmenų skaičių
                  74
               . Europos ir nacionaliniu lygmenimis buvo aktyviai siekiama įgyvendinti rekomendaciją, visų pirma valstybėms narėms vykdant tarpusavio mokymąsi ir keičiantis gerąja patirtimi pagal bendradarbiavimo politikos srityje programą „ET 2020“
                  75
               . Įvairių išteklių, sėkmingų priemonių pavyzdžių ir išteklių medžiagos galima rasti internete pasinaudojant Europos šalių priemonių rinkiniu mokykloms
                  76
                ir CEDEFOP profesinio rengimo ir mokymo priemonių rinkiniu, skirtu mokyklos nebaigimo problemai spręsti. Iš 2019 m. paskelbto nepriklausomo Rekomendacijos įgyvendinimo vertinimo
                  77
                aiškiai matyti, kad ši Tarybos rekomendacija ir su ja susijusios ES politikos priemonės paskatino pokyčius švietimo įstaigose bei politikoje ir padėjo mažinti anksti iš švietimo ir mokymo sistemos pasitraukiančių asmenų skaičių. Jame taip pat pabrėžiamos sritys, kuriose reikia darbuotis toliau;
            
            
               (12)pagal programą „Erasmus+“ buvo remiami tarpvalstybiniai įtraukties į įvairius švietimo sektorius projektai, kuriais siekiama spręsti nepakankamų rezultatų ir ankstyvo pasitraukimo iš švietimo ir mokymo sistemos problemas. 2021–2027 m. laikotarpiu įtrauktis yra vienas iš svarbiausių programos „Erasmus+“ prioritetų. Į programą taip pat įtrauktas konkretus politikos prioritetas spręsti nepalankių mokymosi sąlygų, mokyklos nebaigimo ir menko pagrindinių įgūdžių lygio problemas, kad suinteresuotieji subjektai galėtų gauti finansavimą pagal programą „Erasmus+“ ir įgyvendinti politikos rekomendacijas;
            
            
               (13)2014–2020 m. Europos struktūriniai ir investicijų fondai (ESI fondai) sutelkė dideles investicijas, kuriomis siekiama spręsti ankstyvo pasitraukimo iš švietimo ir mokymo sistemos problemą, remiant įvairius didelio masto projektus, atitinkančius 2011 m. Tarybos rekomendaciją. „Europos socialinis fondas +“ remia asmenis, regionus ir valstybes nares, susiduriančius su skirtingais iššūkiais – nuo atsigavimo po COVID-19 pandemijos iki ES užimtumo, socialinės įtraukties, švietimo ir klimato tikslų įgyvendinimo. ESI fondų ir 2021–2027 m. sanglaudos politikos fondų intervencinių priemonių programavimas grindžiamas, be kita ko, konkrečioms šalims skirtomis rekomendacijomis, parengtomis įgyvendinant Europos semestrą; 
            
            
               (14)techninės paramos priemone valstybėms narėms suteikiama galimybė paprašius gauti paramą konkrečioms reformoms įvairiose srityse, pavyzdžiui, vaikų švietimo rezultatų gerinimui, ikimokyklinio ugdymo ir priežiūros gerinimui, nacionalinių strategijų ir veiksmų planų, skirtų ankstyvo pasitraukimo iš švietimo ir mokymo sistemos problemai spręsti ir užkirsti jai kelią, mokytojų įdarbinimo ir profesinio tobulėjimo rėmimo priemonių kūrimui arba mokymo programų reformos rengimui ir įgyvendinimui. Kelios valstybės narės pasinaudojo techninės paramos priemone ir Struktūrinių reformų rėmimo programa (ankstesnė programa) remdamos reformas, kuriomis siekiama užkirsti kelią ankstyvam pasitraukimui (ypač vaikų iš pažeidžiamų šeimų) iš švietimo ir mokymo sistemos;
            
            
               (15)vaikams ir paaugliams reikia subalansuoto kognityvinių, socialinių ir emocinių gebėjimų rinkinio, kad jie galėtų pasiekti teigiamų rezultatų mokykloje ir gyvenime. Tarybos rekomendacijoje dėl bendrųjų visą gyvenimą trunkančio mokymosi gebėjimų
                  78
                apibrėžiami asmeniniai, socialiniai ir mokymosi mokytis gebėjimai. Tai, be kita ko, gebėjimas susidoroti su neapibrėžtumu ir sudėtingumu, palaikyti savo fizinę ir emocinę gerovę, fizinę ir psichinę sveikatą, užmegzti bendradarbiavimu grindžiamus ir teigiamus santykius ir gyventi sveikai bei orientuojantis į ateitį, kartu valdant konfliktus įtraukioje ir palankioje aplinkoje; 
            
            
               (16)Tarybos išvadose dėl Europos mokytojų ir dėstytojų ateities
                  79
                pripažįstama, kad mokytojai, dėstytojai ir mokyklų vadovai yra būtina švietimo ir mokymo varomoji jėga, ir pabrėžiamas poreikis toliau plėtoti ir atnaujinti jų gebėjimus. Komunikate dėl Europos švietimo erdvės ir Tarybos rezoliucijoje pripažįstamas itin svarbus mokytojų ir instruktorių vaidmuo;
            
            
               (17)Tarybos rekomendacijoje dėl kokybiškų ikimokyklinio ugdymo ir priežiūros sistemų
                  80
                pabrėžiama, kad galimybė visiems vaikams naudotis kokybiškomis ikimokyklinio ugdymo ir priežiūros paslaugomis prisideda prie jų sveiko vystymosi ir sėkmingo mokymosi, padeda mažinti socialinę nelygybę, taip pat skirtingoje socialinėje ir ekonominėje padėtyje esančių vaikų gebėjimų atotrūkį; 
            
            
               (18)Tarybos rekomendacijoje dėl mišriojo mokymosi siekiant kokybiško ir įtraukaus pradinio ir vidurinio ugdymo
                  81
                skatinami mišriojo mokymosi metodai, derinant mokyklos vietos ir nuotolinio mokymosi aplinką, taip pat skaitmenines ir neskaitmenines mokymosi priemones, siekiant sukurti atsparesnes ir įtraukesnes švietimo ir mokymo sistemas. Tokia praktika suteikia galimybę taikyti įvairius metodus ir priemones, kad būtų geriau remiami specialiųjų poreikių turintys arba palankių sąlygų neturinčioms grupėms priklausantys mokiniai ir didinama jų motyvacija mokytis;    
            
            
               (19)Europos įgūdžių darbotvarkėje
                  82
                apibrėžiami veiksmai, kuriais siekiama stiprinti tvarų konkurencingumą ir didinti atsparumą, kad būtų galima reaguoti į krizes ir padėti individualiems asmenims bei įmonėms įgyti daugiau ir geresnių įgūdžių, remiantis patirtimi, įgyta per COVID-19 pandemiją. Tarybos rekomendacijoje dėl profesinio mokymo siekiant tvaraus konkurencingumo, socialinio sąžiningumo ir atsparumo
                  83
                siūloma atnaujinta ES politikos vizija dėl profesinio rengimo ir mokymo, kuriai tenka pagrindinis vaidmuo užkertant kelią ankstyvam pasitraukimui iš švietimo ir mokymo sistemos ir kovojant su šia problema, taip pat skatinant lygias galimybes;
            
            
               (20)Skaitmeninio švietimo veiksmų plane
                  84
                nustatyti veiksmai, kuriais siekiama gerinti skaitmeninei pertvarkai reikalingus skaitmeninius įgūdžius bei gebėjimus ir užtikrinti, kad nė vienas besimokantysis nebūtų paliktas nuošalyje ir kad absolventai turėtų darbo rinkoje reikalingų gebėjimų. Jame numatyta parengti bendras gaires mokytojams ir pedagoginiams darbuotojams, siekiant skatinti skaitmeninį raštingumą ir kovoti su dezinformacija, atnaujinti Europos skaitmeninės kompetencijos programą ir parengti planuojamą pasiūlymą dėl Tarybos rekomendacijos dėl skaitmeninių įgūdžių ugdymo švietimo ir mokymo srityje gerinimo. Veiksmų plane taip pat raginama panaikinti lyčių nelygybę gamtos mokslų, technologijų, inžinerijos ir matematikos srityje; 
            
            
               (21)Tarybos rekomendacijoje, kuria nustatoma Europos vaiko garantijų sistema, valstybės narės raginamos vaikams, kuriems reikia pagalbos (t. y. kuriems gresia skurdas ar socialinė atskirtis, visų pirma romams), veiksmingai užtikrinti galimybę nemokamai dalyvauti ugdymo ir mokyklinėje veikloje. ES vaiko teisių strategijoje raginama stiprinti įtraukų ir kokybišką ugdymą. Naujojoje ES geresnio interneto vaikams strategijoje raginama kurti skaitmeninę aplinką, kurioje vaikai būtų apsaugoti, įgalinti bei gerbiami, ir pabrėžiama, kad pažeidžiamoje padėtyje esantiems vaikams turėtų būti sudarytos vienodos sąlygos pasinaudoti skaitmeninio dešimtmečio galimybėmis;
            
            
               (22)2020 ir 2021 m. priimtose naujos kartos ES lygybės strategijose ir įtraukties politikos programose
                  85
                daug dėmesio skiriama lygybės ir įtraukties skatinimui ir kovai su diskriminacija švietimo srityje, teikiant tikslinę paramą nepalankiausioje padėtyje esantiems ir labiausiai diskriminuojamiems asmenims;
            
            
               (23)Tarybos rekomendacijoje „Tiltas į darbo rinką. Sustiprinta Jaunimo garantijų iniciatyva“
                  86
                rekomenduojama palengvinti jaunimo grįžimą į švietimo ir mokymo sistemą, įvairinant tęstinio švietimo paslaugų pasiūlą ir prireikus užtikrinant neformaliojo mokymosi ir savišvietos rezultatų patvirtinimą. Be to, iniciatyva ALMA
                  87
                padedama 18–30 metų amžiaus palankių sąlygų neturintiems nesimokantiems ir nedirbantiems jaunuoliams rasti kelią į savo šalies darbo rinką, derinant švietimo, profesinio mokymo ar užimtumo paramą su praktika kitoje ES valstybėje narėje, kad būtų pagerinti jų įgūdžiai, žinios ir patirtis;
            
            
               (24)remiantis patirtimi, įgyta įgyvendinant 2011 m. Tarybos rekomendaciją, ir naujomis įžvalgomis iš mokslinių tyrimų ir konsultacijų su suinteresuotosiomis šalimis, reikia vadovautis platesniu, įtraukesniu ir sistemiškesniu požiūriu į gerus mokymosi rezultatus, kartu siekiant ES lygmens tikslų dėl pagrindinių įgūdžių ir ankstyvo pasitraukimo iš švietimo ir mokymo sistemos ir visapusiškai įtraukiant gerovės aspektą. Taikant tokį požiūrį turėtų būti užtikrintas gebėjimų, būtinų siekiant sėkmės moksle ir gyvenime, ugdymas ir sudarytos sąlygos prasmingai mokymosi patirčiai, įsitraukimui, platesniam dalyvavimui bendruomenės gyvenime ir perėjimui prie stabilios pilnametystės; 
            
            
               (25)visoje ES švietimo ir mokymo priemonėmis turi būti sistemingai siekiama mažinti prastų mokymosi rezultatų ir ankstyvo pasitraukimo iš švietimo ir mokymo sistemos mastą ir skatinti gerus mokymosi rezultatus. Sistemos lygmeniu politikos priemonių nuoseklumas, koordinavimas su kitomis atitinkamomis politikos sritimis (pvz., sveikatos priežiūros, socialinių paslaugų, užimtumo, būsto, teisingumo, migracijos ir integracijos) ir veiksmingas įvairių subjektų bendradarbiavimas visais lygmenimis (nacionaliniu, regioniniu, vietos, mokyklos) yra būtini siekiant koordinuotai remti vaikus, jaunimą ir jų šeimas. Be to, mokyklos lygmeniu turėtų būti skatinami visos mokyklos bendruomenės dalyvavimu grindžiami metodai, kurie apima visas veiklos sritis (mokymą ir mokymąsi, planavimą ir valdymą ir kt.) ir kuriuos taikant įtraukiami visi pagrindiniai subjektai, t. y. besimokantys asmenys, mokyklų vadovai, pedagoginiai ir nepedagoginiai darbuotojai, tėvai ir šeimos, vietos ir platesnės bendruomenės
                  88
               ;
            
            
               (26)šioje Tarybos rekomendacijoje visapusiškai laikomasi subsidiarumo ir proporcingumo principų,
            
            
               REKOMENDUOJA VALSTYBĖMS NARĖMS 
            
            
               1.iki 2025 m. atitinkamu lygmeniu parengti arba toliau stiprinti integruotą ir visapusišką strategiją, kuria siekiama gerų mokymosi rezultatų, atsižvelgiant į jų švietimo ir mokymo sistemos struktūrą, siekiant atsieti švietimo rezultatus nuo socialinės ir ekonominės padėties, skatinti įtrauktį į švietimo sistemą (be kita ko, sprendžiant segregacijos švietimo srityje problemą) ir toliau mažinti anksti iš mokymo ir švietimo sistemos pasitraukiančių asmenų ir nepakankamus pagrindinius įgūdžius turinčių asmenų skaičių, kaip siūloma priede pateiktuose politikos metmenyse. Ypatingas dėmesys turėtų būti skiriamas gerovei mokyklose, nes tai yra vienas iš svarbiausių gerų mokymosi rezultatų veiksnių. Į tokią strategiją turėtų būti įtrauktos prevencinės, intervencinės ir kompensacinės priemonės (įskaitant priemones, siūlomas pagal Jaunimo garantijų iniciatyvą), ji turėtų būti pagrįsta įrodymais ir joje universalios priemonės turėtų būti derinamos su tikslinėmis ir (arba) individualizuotomis nuostatomis, skirtomis besimokantiems asmenims, kuriems reikia papildomo dėmesio ir paramos įtraukioje aplinkoje (pvz., palankių socialinių ir ekonominių sąlygų neturintiems besimokantiems asmenims, migrantams, įskaitant pabėgėlius, arba romų kilmės asmenims, besimokantiems asmenims, kurie turi matomą ir nematomą negalią, specialiųjų švietimo poreikių ar psichikos sveikatos problemų). Tokia strategija taip pat turėtų būti grindžiama struktūrizuotu subjektų, atstovaujančių įvairioms politikos sritims, valdymo lygmenims ir švietimo lygmenims, bendradarbiavimu, jai turėtų būti skirtas tinkamas finansavimas ir prie jos turėtų būti pridėtas aiškus įgyvendinimo ir vertinimo planas; 
            
            
               2.plėtoti ir toliau stiprinti nacionalinio, regionų ir vietos lygmens duomenų rinkimo ir stebėsenos sistemas, kurios suteikia galimybę sistemingai rinkti kiekybinę ir kokybinę informaciją apie besimokančius asmenis ir mokymosi rezultatams įtakos turinčius veiksnius, ypač apie socialinę ir ekonominę padėtį. Šios sistemos turi atitikti asmens duomenų apsaugos reikalavimus ir nacionalinės teisės aktus. Jos turėtų padėti užtikrinti, kad išskaidyti duomenys ir įvairi informacija būtų prieinami skirtingais politikos lygmenimis ir būtų naudojami prevencijos ir ankstyvosios intervencijos, analizės ir politikos formavimo, valdymo, stebėsenos ir pirmiau minėtų strategijų vertinimo tikslais;
            
            
               3.įgyvendinant integruotą ir visapusišką strategiją, derinti prevencines, intervencines ir kompensacines priemones, kaip nustatyta priede pateiktuose politikos metmenyse, siekiant remti:
            
         
         
            
               3.1.besimokančius asmenis, sistemingai derinant įvairias priemones, kuriomis daugiausia dėmesio skiriama besimokančiųjų interesams ir poreikiams;
            
            
               3.2.mokyklų vadovus, mokytojus, instruktorius ir kitus darbuotojus, užtikrinant, kad jie turėtų žinių, įgūdžių ir gebėjimų, taip pat pakankamai laiko, erdvės ir tinkamos paramos, kad galėtų veiksmingai dirbti su besimokančiais asmenimis, kuriems gresia atskirtis, prasti mokymosi rezultatai ir mokyklos nebaigimas;
            
            
               3.3.mokyklas, šioms rengiant visos mokyklos bendruomenės dalyvavimu grindžiamą požiūrį į sėkmingą mokymąsi, pagal kurį visi mokyklos bendruomenės nariai (mokyklų vadovai, mokytojai, instruktoriai ir kiti pedagoginiai darbuotojai, besimokantys asmenys, tėvai ir šeimos bei vietos bendruomenė) ir išorės suinteresuotieji subjektai aktyviai bendradarbiaudami skatina gerus visų besimokančiųjų mokymosi rezultatus;
            
            
               3.4.sistemos lygmens priemones, kuriomis siekiama didinti visų besimokančiųjų lygybę ir įtrauktį švietimo ir mokymo srityje ir sėkmingą mokymąsi, be kita ko, sprendžiant klausimus, susijusius su struktūromis ir mechanizmais, kurie gali turėti ypač neigiamą poveikį besimokantiems asmenims, priklausantiems nepalankesnėje padėtyje esančioms grupėms;
            
            
               4.optimizuoti nacionalinių ir ES išteklių naudojimą investicijoms į infrastruktūrą, mokymą, priemones ir išteklius, kuriomis siekiama didinti įtrauktį, lygybę ir gerovę švietimo srityje, įskaitant ES fondus ir ekspertines žinias, skirtas reformoms ir investicijoms į infrastruktūrą, priemones, pedagogiką ir sveikos mokymosi aplinkos kūrimą, visų pirma programą „Erasmus+“, Ekonomikos gaivinimo ir atsparumo didinimo priemonę, „Europos socialinį fondą +“, Europos regioninės plėtros fondą, Skaitmeninės Europos programą, programą „Europos horizontas“, techninės paramos priemonę, Prieglobsčio, migracijos ir integracijos fondą ir kt., ir užtikrinti, kad lėšų naudojimas būtų suderintas su bendra strategija; 
            
            
               5.teikti ataskaitas apie savo strategiją, priemones, kurių imtasi, atitinkamą stebėsenos bei vertinimo sistemą ir skirtą biudžetą pagal Europos švietimo erdvės ir Europos semestro ataskaitų teikimo tvarką.   
            
            
               RAGINA KOMISIJĄ:
            
            
               1.remti Tarybos rekomendacijos ir susijusių iniciatyvų, pavyzdžiui, Europos vaiko garantijų sistemos, įgyvendinimą, sudarant palankesnes sąlygas valstybių narių ir visų atitinkamų suinteresuotųjų subjektų tarpusavio mokymuisi ir keitimuisi informacija apie tai, kaip užtikrinti visų asmenų sėkmingą mokymąsi, ir šiuo tikslu:
            
            
               1.1.įgyvendinti Europos bendradarbiavimo švietimo ir mokymo srityje strateginę programą siekiant sukurti Europos švietimo erdvę ir imtis veiksmų vėlesniu laikotarpiu (2021–2030), kai pagrindinės prioritetinės sritys – mažinti ankstyvo pasitraukimo iš švietimo ir mokymo sistemos atvejų skaičių, gerinti pagrindinių įgūdžių lygį ir skatinti besimokančių asmenų, mokytojų ir instruktorių gerovę;
            
            
               1.2.įsteigti ekspertų grupę mokymosi aplinkai, skirtai grupėms, kurioms gresia prasti mokymosi rezultatai, ir gerovei mokykloje remti, kuri tęs darbą nustatant gerąją praktiką, susijusią su palankios ir sveikos mokymosi aplinkos kūrimu, psichikos sveikatos, sveikos gyvensenos ir fizinės bei emocinės gerovės skatinimu (be kita ko, sprendžiant potrauminio streso problemą) ir patyčių bei smurto mokykloje prevencija, taip pat teiks pasiūlymus dėl veiksmingo sėkmingos praktikos taikymo mokyklose ir rekomendacijas dėl informuotumo didinimo veiklos ES ir nacionaliniu lygmenimis, ir skatinti jos veiklą; 
            
            
               1.3.aktyviai įtraukti jaunimą į Tarybos rekomendacijos įgyvendinimo procesą, be kita ko, plėtojant Europos jaunimo dialogą, siekiant užtikrinti, kad būtų visapusiškai atsižvelgiama į jaunimo, įskaitant jaunuolius iš nepalankioje padėtyje esančių šeimų, nuomonę, požiūrį ir poreikius; 
            
            
               1.4.dalytis sėkminga praktika (įskaitant tarpusavio mokymąsi ir tarpusavio mentorystę), gairėmis ir praktinėmis priemonėmis, kuriomis remiamas nacionalinės, regionų ir vietos politikos ir praktikos, įskaitant politiką ir praktiką, skirtas besimokantiems asmenims iš nepalankioje padėtyje esančių šeimų, kūrimas, įgyvendinimas ir vertinimas, pasitelkiant ES švietimo ir mokymo interneto platformas ir bendruomenes, įskaitant „eTwinning“, naująja Europos mokyklinio ugdymo platformą, buvusius programos „Erasmus+“ dalyvius, CEDEFOP ambasadorius, paskirtus spręsti mokyklos nebaigimo problemą, interneto svetainę „Mokymosi kampelis“, kurioje pateikiama daugiakalbė mokymosi apie ES medžiaga;
            
            
               1.5.skleisti informaciją apie galimybes skatinti ir remti įtrauktį, lygybę bei gerovę švietimo srityje ir sudaryti joms sąlygas, pasitelkiant ES fondus, pavyzdžiui, programą „Erasmus+“, Ekonomikos gaivinimo ir atsparumo didinimo priemonę, „Europos socialinį fondą +“, Europos regioninės plėtros fondą, Skaitmeninės Europos programą, programą „Europos horizontas“, techninės paramos priemonę, Prieglobsčio, migracijos ir integracijos fondą ir kt., ir skatinti šiomis galimybėmis naudotis;
            
            
               1.6.remti ES masto mokslinius tyrimus ir apklausas; skatinti kurti mokslinių tyrimų tinklus ir remti mokslinių tyrimų ir politikos atstovų, taip pat mokslinių tyrimų atstovų ir specialistų tarpusavio dialogą; 
            
            
               1.7.atsižvelgti į struktūrinį dialogą skaitmeninio švietimo ir įgūdžių klausimais, įskaitant su juo susijusius pasiūlymus dėl Tarybos rekomendacijų; 
            
            
               2.bendradarbiaujant su valstybėmis narėmis remti rekomendacinės medžiagos ir išteklių, susijusių su sėkmingu visų besimokančiųjų mokymusi (įskaitant migrantų integraciją ir kalbų mokymąsi), rengimą ir sklaidą, be kita ko, toliau plėtojant ir propaguojant Europos šalių priemonių rinkinį mokykloms „Įtraukaus švietimo skatinimas ir mokyklos nebaigimo problemos sprendimas“, Įkvepiančios įtraukaus ir pilietinio ugdymo praktikos vadovą ir CEDEFOP profesinio rengimo ir mokymo priemonių rinkinį, skirtą mokyklos nebaigimo problemai spręsti;
            
            
               3.remti pedagoginių darbuotojų ir kitų suinteresuotųjų subjektų profesinio tobulėjimo galimybes:
            
            
               3.1.dalytis gerąja patirtimi, įgyta įgyvendinant „Erasmus+“ darbuotojų mainų, projektų ir tinklų veiklą, be kita ko, per „eTwinning“ internetinę bendruomenę, „Erasmus+“ mokytojų akademijas ir profesinės kompetencijos centrus;
            
            
               3.2.parengti mokytojams, instruktoriams, mokyklų vadovams ir mokytojus rengiantiems švietimo darbuotojams skirtus atvirus masinio nuotolinio mokymo kursus ir mikrokredencialus, organizuojamus naujojoje Europos mokyklinio ugdymo platformoje, ir skatinti šiais kursais plačiai naudotis; 
            
            
               4.stebėti, kaip Tarybos rekomendacija įgyvendinama per Europos semestrą (be kita ko, pasitelkiant peržiūrėtą socialinių rodiklių suvestinę) ir kuriant Europos švietimo erdvę, ir apie tai teikti ataskaitas;
            
         
         
            
               5.stebėti pažangą siekiant ES lygmens tikslų ir periodiškai apie ją pranešti teikiant ataskaitas dėl Europos švietimo erdvės; apsvarstyti, kaip būtų galima sustiprinti stebėseną ES lygmeniu, visų pirma įvertinant esamus ES lygmens rodiklius ir, kai tinkama ir būtina, siūlant naujus rodiklius, visų pirma susijusius su įtrauktimi ir teisingumu;
            
            
               6.2011 m. birželio 28 d. Tarybos rekomendacija dėl politikos, kuria siekiama mažinti mokyklos nebaigusių asmenų skaičių, panaikinama. [Šia rekomendacija panaikinama ir pakeičiama 2011 m. birželio 28 d. Tarybos rekomendacija dėl politikos, kuria siekiama mažinti mokyklos nebaigusių asmenų skaičių, OL C 191, 2011 7 1.]
            
            
               Priimta Briuselyje
            
            
               
                     Tarybos vardu
               
               
                     Pirmininkas / Pirmininkė
               
            
         
         
            
                  
                     (1)
                  
                        Žr. išsamią analizę Komisijos tarnybų darbiniame dokumente.
               
               
                  
                     (2)
                  
                        
                  https://ec.europa.eu/info/strategy/priorities-2019-2024/economy-works-people/jobs-growth-and-investment/european-pillar-social-rights/european-pillar-social-rights-20-principles_lt
                   
               
               
                  
                     (3)
                  
                        Mokymosi rezultatai daugiausiai susiję su besimokančiųjų mokymosi pažanga ir jų faktiniu funkciniu raštingumu, pvz., skaitymo, rašymo ir skaičiavimo gebėjimais ir gebėjimais gamtos mokslų srityje (pagrindiniais įgūdžiais). 
               
               
                  
                     (4)
                  
                        Išsilavinimo lygis reiškia sėkmingą konkretaus lygio (pavyzdžiui, pradinio, pagrindinio ar vidurinio) mokslo baigimą.
               
               
                  
                     (5)
                  
                        Pagrindiniai įgūdžiai turi būti suprantami taip, kaip nustatyta EBPO Tarptautinio moksleivių vertinimo programoje (PISA), pagal kurią vertinamas penkiolikmečių gebėjimas naudotis savo skaitymo, matematikos ir gamtos mokslų žiniomis bei įgūdžiais priimant tikrus iššūkius. Taigi nepakankamus įgūdžius ir žinias turintys moksleiviai yra tie penkiolikmečiai, kurie vis dar mokosi ir nepasiekė EBPO PISA 2 gebėjimų lygio, laikomo minimaliu lygiu, būtinu norint sėkmingai dalyvauti visuomenės gyvenime. Nors skaitmeniniai įgūdžiai laikytini vienais iš pagrindinių įgūdžių, iniciatyvoje „Veiksmingi būdai pasiekti gerus mokymosi rezultatus“ jie nėra tiesiogiai nagrinėjami, nes jau yra kitų iniciatyvų, pavyzdžiui, Skaitmeninio švietimo veiksmų plano, dėmesio centre.
               
               
                  
                     (6)
                  
                        Pagal ES ankstyvo pasitraukimo iš švietimo ir mokymo sistemos rodiklį vertinama 18–24 metų amžiaus asmenų, įgijusių daugiausiai pagrindinį išsilavinimą (t. y. ISCED 0–2 lygių išsilavinimą) ir nebedalyvaujančių formaliojo ar neformaliojo švietimo ir mokymo programose, dalis. 
               
               
                  
                     (7)
                  
                        COM(2020) 625 final.
               
               
                  
                     (8)
                  
                        OL C 66, 2021 2 26.
               
               
                  
                     (9)
                  
                        Duomenų šaltinis – EBPO Tarptautinio moksleivių vertinimo programa (PISA).
               
               
                  
                     (10)
                  
                        Duomenų šaltinis – Eurostato ES darbo jėgos tyrimas. Šį pagrindinį rodiklį papildys pagalbinis įgyto vidurinio išsilavinimo rodiklis, kuriuo vertinama 20–24 metų amžiaus asmenų, įgijusių bent vidurinį išsilavinimą, dalis, remiantis Eurostato ES darbo jėgos tyrimo duomenimis.
               
               
                  
                     (11)
                  
                        OL C 191, 2011 7 1, p. 1–6. 
               
               
                  
                     (12)
                  
                  
                        Sąvoka „pabėgėlis“ šiame tekste vartojama plačiąja politine prasme, o ne taip, kaip apibrėžta Ženevos konvencijoje ir ES prieglobsčio acquis.
                  
               
               
                  
                     (13)
                  
                        European Commission, Directorate-General for Education, Youth, Sport and Culture (2019), V. Donlevy, L. Day, M. Andriescu, P. Downes, Assessment of the implementation of the 2011 Council recommendation on policies to reduce early school leaving: final report (liet. „2011 m. Tarybos rekomendacijos dėl politikos, kuria siekiama mažinti mokyklos nebaigusių asmenų skaičių, įgyvendinimo vertinimas. Galutinė ataskaita“), Publications Office. 
               
               
                  
                     (14)
                  
                        ES 28. ES 27 vertė – 13,2 proc.
               
               
                  
                     (15)
                  
                        2021 m. duomenys.
               
               
                  
                     (16)
                  
                        Už duomenis teikiančios šalies ribų gimusiems besimokantiems asmenims kyla dar didesnė rizika anksti pasitraukti iš švietimo ir mokymo sistemos (22,4 proc.), ypač jei ši šalis nepriklausė 27 ES valstybėms narėms (23,2 proc.). Apskritai ne ES 27 gimusių jaunų vyrų mokyklos nebaigimo tikimybė (25,2 proc.) yra didesnė nei ne ES 27 gimusių jaunų moterų (20,9 proc.). Tam tikros įtakos turi ir urbanizacijos lygis, nes apskritai miestuose mokyklos nebaigusių asmenų dalis yra mažiausia (8,6 proc.). Mokyklos dažniau nebaigia jauni vyrai iš miestelių ir priemiesčių (13,5 proc.) nei kaimo vietovių (11,7 proc.), o jaunoms moterims iš kaimo vietovių iš tikrųjų kyla didesnė rizika (9,2 proc.) nei jaunoms moterims iš miestų ir priemiesčių (8,7 proc.). Dera pažymėti, kad šie ES vidurkiai neatspindi to, kad padėtis valstybėse narėse labai nevienoda. Tai yra 2020 m. duomenys. 
               
               
                  
                     (17)
                  
                        Išsamią tendencijų analizę galima rasti Komisijos tarnybų darbiniame dokumente ir 2021 m. Švietimo ir mokymo stebėsenos biuletenyje.
               
               
                  
                     (18)
                  
                        Kas trejus metus pagal PISA vertinamas penkiolikmečių gebėjimas naudotis savo skaitymo, matematikos ir gamtos mokslų žiniomis bei įgūdžiais priimti tikrus iššūkius.
               
               
                  
                     (19)
                  
                        Išsamią tendencijų analizę galima rasti Komisijos tarnybų darbiniame dokumente ir 2021 m. Švietimo ir mokymo stebėsenos biuletenyje. 
               
               
                  
                     (20)
                  
                        Sąvoka „migrantų kilmės žmonės“ apima ir imigrantus, ir jų atvykimo šalyje gimusius vaikus (vadinamąją antrąją kartą). Nors Komisija mano, kad migrantai yra tik trečiųjų šalių piliečiai, EBPO PISA migrantų kilmės mokinių apibrėžtis apima visus užsienyje gimusius besimokančius asmenis (tiek ES, tiek ne ES), taip pat šalyje gimusius besimokančius asmenis, kurių tėvai gimė užsienyje. 
               
               
                  
                     (21)
                  
                        Užsienyje gimusių mokinių padėtis paprastai yra blogesnė nei toje šalyje gimusių mokinių, kurių tėvai gimė užsienyje. Nepalankus socialinis ir ekonominis statusas dažnai yra susijęs su migrantų kilme.
               
               
                  
                     (22)
                  
                        European Commission, Directorate-General for Education, Youth, Sport and Culture (2019), PISA 2018 and the EU: striving for social fairness through education (liet. „2018 m. PISA ir ES: socialinio teisingumo siekis pasitelkiant švietimą“), Publications Office, 
                  https://data.europa.eu/doi/10.2766/964797
                  . 
                  Dėl išsamesnės analizės žr. Komisijos tarnybų darbinį dokumentą.
               
               
                  
                     (23)
                  
                  
                        Matematikos srityje padėtis yra įvairi: iš 2018 m. PISA duomenų matyti, kad berniukų rezultatai apskritai šiek tiek geresni nei mergaičių, tačiau atotrūkis nuolat mažėja: vis daugėja šalių, kuriose pagal mokymosi rezultatus mergaitės lenkia berniukus. Žr. OECD (2019) PISA 2018 results (volume II) – Where all students can succeed. (liet. „2018 m. PISA tyrimo rezultatai (II tomas). Kur visi studentai gali pasiekti gerų rezultatų“) PISA, OECD publishing. Paskelbta adresu 
                     https://www.oecd-ilibrary.org/education/pisa-2018-results-volume-ii_b5fd1b8f-en
                     .
                  
               
               
                  
                     (24)
                  
                        OECD (2015). The ABC of Gender Equality in Education. Aptitude, Behaviour, Confidence. (liet. „Lyčių lygybės švietimo srityje principas. Gebėjimas, elgesys, pasitikėjimas“) PISA, OECD publishing. Paskelbta adresu 
                  https://www.oecd-ilibrary.org/docserver/9789264229945-en.pdf?expires=1610634769&id=id&accname=guest&checksum=66B1763A84CB2A7C21B3829FBC7B8E3B
                  . 
               
               
                  
                     (25)
                  
                        https://www.iea.nl/news-events/news/icils-2018-results
               
               
                  
                     (26)
                  
                        COM(2021) 101 final: Lygybės Sąjunga. 2021–2030 m. neįgaliųjų teisių strategija.
               
               
                  
                     (27)
                  
                        Sąvoka „gerovė mokykloje“ yra sudėtinga ir apima daug aspektų (įskaitant fizinę, emocinę ir psichikos sveikatą). Apibrėžtys pateiktos Komisijos tarnybų darbinio dokumento žodynėlyje.
               
               
                  
                     (28)
                  
                        2018 m. PISA duomenimis, 19 ES valstybių narių daugiau kaip 1 iš 5 mokinių pranešė, kad patyčias patyrė bent kelis kartus per mėnesį. Be to, 2015–2018 m. patyčias patiriančių mokinių procentinė dalis daugumoje šalių gerokai padidėjo.
               
               
                  
                     (29)
                  
                        Žr. https://www.oecd-forum.org/posts/can-children-believe-in-us-to-invest-in-mental-health
               
               
                  
                     (30)
                  
                        Socialinis emocinis ugdymasis yra vieno iš aštuonių mokymosi visą gyvenimą gebėjimų (asmeninių, socialinių ir mokymosi mokytis gebėjimų), apibrėžtų 2018 m. gegužės 22 d. Tarybos rekomendacijoje dėl bendrųjų mokymosi visą gyvenimą gebėjimų (OL C 189, p. 1–13), dalis.
               
               
                  
                     (31)
                  
                        2019 m. Tarptautinių matematikos ir gamtos mokslo studijų tendencijų tyrimo (TIMSS) ir 2018 m. PISA duomenys patvirtina, kad aukštesnis gerovės lygis (vertinamas kaip mokinių bendrystės mokykloje jausmas) paprastai siejamas su aukštesniais mokymosi siekiais, mažesniu mokyklos nelankymo lygiu ir geresniais matematikos mokymosi rezultatais. 
               
               
                  
                     (32)
                  
                        European Commission, Directorate-General for Education, Youth, Sport and Culture, C. Simões, S. Caravita, C. Cefai, A systemic, whole-school approach to mental health and well-being in schools in the EU: analytical report, (liet. „Mokyklos bendruomenės dalyvavimu grindžiamas sisteminis požiūris į psichikos sveikatą ir gerovę ES mokyklose. Analitinė ataskaita“) 2021 m., 
                  https://data.europa.eu/doi/10.2766/50546
                  .
               
               
                  
                     (33)
                  
                        European Commission/EACEA/Eurydice (2020), Equity in school education in Europe: structures, policies and student performance, (liet. „Teisingumas mokykliniame ugdyme Europoje: struktūros, politika ir studentų rezultatai“), Luxembourg: Publications Office of the European Union.
               
               
                  
                     (34)
                  
                        Išsamią analizę ir nuorodas galima rasti Komisijos tarnybų darbiniame dokumente. 
               
               
                  
                     (35)
                  
                        Pavyzdžiui, atskirtos ir palankių sąlygų neturinčios romų bendruomenės COVID-19 krizės laikotarpiu patyrė didelį neigiamą poveikį sveikatai ir didelį neigiamą socialinį ir ekonominį poveikį. 2021 m. Tarybos rekomendacijoje dėl romų lygybės, įtraukties ir dalyvavimo raginama mažinti romų patiriamą struktūrinę nelygybę, kai aktualu, sprendžiant problemą, susijusią su infrastruktūros ir skaitmeninių įgūdžių, kurie romams suteiktų galimybę aktyviai dalyvauti visuomenės gyvenime (įskaitant nuotolinį švietimą), trūkumu, taip pat su dideliu ekonominiu nesaugumu, namų ūkių perpildymu, gyvenviečių ar stovyklų segregavimu. 
               
               
                  
                     (36)
                  
                  
                        Prevencinėmis priemonėmis siekiama sudaryti sąlygas užkirsti kelią problemoms, susijusioms su pasyvumu, prastais mokymosi rezultatais ir mokyklos nebaigimu, psichikos sveikata ir kt., be kita ko, aktyviai skatinant ir remiant gerovę ir psichikos sveikatą mokykloje. Intervencinėmis priemonėmis sprendžiamos problemos, kurių kyla ankstyvame etape, įskaitant ikimokyklinį ugdymą ir priežiūrą, taikant veiksmingas paramos priemones grupėms arba asmenims. Kompensavimo priemonės suteikia galimybių remti tuos, kurių mokymosi rezultatai nepakankami arba kurie yra atsitraukę nuo mokymosi proceso arba metę mokslą. 
                  
               
               
                  
                     (37)
                  
                        
                  https://sdgs.un.org/
               
               
                  
                     (38)
                  
                        
                  https://www.un.org/development/desa/disabilities/convention-on-the-rights-of-persons-with-disabilities/convention-on-the-rights-of-persons-with-disabilities-2.html
               
               
                  
                     (39)
                  
                        
                  https://en.unesco.org/themes/school-violence-and-bullying/action
                  ; 
                  https://unesdoc.unesco.org/ark:/48223/pf0000374794?posInSet=4&queryId=N-EXPLORE-c62a920d-2b9e-49c7-92cd-fb700d28f564
                   
               
               
                  
                     (40)
                  
                        EBPO 2030 m. mokymosi kelrodis yra kintanti mokymosi strategija, kurioje išdėstyta švietimo ateities vizija. Joje pateikiama plati vizija, kokių skirtingų gebėjimų reikės mokiniams, kad jie galėtų klestėti 2030 m. ir vėliau. Ja taip pat plėtojama visuotiniu mastu tinkama ir turima informacija pagrįsta bendra terminologija ir supratimas (https://www.oecd.org/education/2030-project/teaching-and-learning/learning/learning-compass-2030/).
               
               
                  
                     (41)
                  
                        https://www.schooleducationgateway.eu/lt/pub/resources/toolkitsforschools.htm
               
               
                  
                     (42)
                  
                        OL C 189, 2019 6 5, p. 15–22.
               
               
                  
                     (43)
                  
                        OL C 189, 2019 6 5, p. 4–14.
               
               
                  
                     (44)
                  
                        OL C 195, 2018 6 7, p. 1–5.
               
               
                  
                     (45)
                  
                        COM(2021) 455 final.
               
               
                  
                     (46)
                  
                        COM(2020) 274 final.
               
               
                  
                     (47)
                  
                        OL C 417, 2020 12 2, p. 1–16.
               
               
                  
                     (48)
                  
                        OL C 372, 2020 11 4, p. 1–9.
               
               
                  
                     (49)
                  
                        COM(2020) 152 final.
               
               
                  
                     (50)
                  
                        COM(2020) 620 final.
               
               
                  
                     (51)
                  
                        COM(2020) 620 final.
               
               
                  
                     (52)
                  
                        COM(2020) 698 final.
               
               
                  
                     (53)
                  
                        COM(2020) 758 final.
               
               
                  
                     (54)
                  
                        COM(2021) 101 final.
               
               
                  
                     (55)
                  
                        COM(2020) 565 final.
               
               
                  
                     (56)
                  
                        COM(2021) 615 final.
               
               
                  
                     (57)
                  
                  
                        COM(2021) 142 final.
                  
               
               
                  
                     (58)
                  
                        COM(2021) 137 final.
               
               
                  
                     (59)
                  
                        2021 m. gruodžio 22 d. Europos Parlamento ir Tarybos sprendimas (ES) 2021/2316 dėl Europos jaunimo metų (2022), OL L 462, 2021 12 28, p. 1–9.
               
               
                  
                     (60)
                  
                        
                  https://www.betterinternetforkids.eu/en/home
                   ir COM(2012) 196 final.
               
               
                  
                     (61)
                  
                        Tartu raginimas rinktis sveiką gyvenseną, 
                  https://sport.ec.europa.eu/sites/default/files/ewos-tartu-call_en.pdf
                  . 
               
               
                  
                     (62)
                  
                        European Commission, Directorate-General for Education, Youth, Sport and Culture (2019), V. Donlevy, L. Day, M. Andriescu, P. Downes, Assessment of the implementation of the 2011 Council recommendation on policies to reduce early school leaving: final report (liet. „2011 m. Tarybos rekomendacijos dėl politikos, kuria siekiama mažinti mokyklos nebaigusių asmenų skaičių, įgyvendinimo vertinimas. Galutinė ataskaita“), Publications Office.
               
               
                  
                     (63)
                  
                        Prie Komisijos tarnybų darbinio dokumento pridedama trumpa apibendrinamoji ataskaita. Visą apibendrinamąją ataskaitą galima rasti adresu https://ec.europa.eu/info/law/better-regulation/have-your-say/initiatives/13019-Pathways-to-school-success-tackling-underachievement-in-basic-skills-and-early-leaving-from-education-and-training/public-consultation_lt. 
               
               
                  
                     (64)
                  
                        https://nesetweb.eu/en/
               
               
                  
                     (65)
                  
                        Išsamios nuorodos pateikiamos Komisijos tarnybų darbiniame dokumente. 
               
               
                  
                     (66)
                  
                        OL L 119, 2016 5 4, p. 1–88.
               
               
                  
                     (67)
                  
                        COM(2017) 250.
               
               
                  
                     (68)
                  
                        COM(2021) 102.
               
               
                  
                     (69)
                  
                        COM(2020) 625 final.
               
               
                  
                     (70)
                  
                        OL C 66, 2021 2 26, p. 1–21.
               
               
                  
                     (71)
                  
                        Konferencija dėl Europos ateities. Galutinių rezultatų ataskaita, 2022 m. gegužės mėn., 46 pasiūlymas (p. 88).
               
               
                  
                     (72)
                  
                        Nors skaitmeniniai įgūdžiai laikytini vienais iš pagrindinių įgūdžių, su jais susiję klausimai nėra tiesiogiai įtraukti į iniciatyvą „Veiksmingi būdai pasiekti gerus mokymosi rezultatus“, nes jau yra kitų iniciatyvų, pavyzdžiui, Skaitmeninio švietimo veiksmų plano, dėmesio centre.
               
               
                  
                     (73)
                  
                        Sąvoka „pabėgėlis“ šiame tekste vartojama plačiąja politine prasme, o ne taip, kaip apibrėžta Ženevos konvencijoje ir ES prieglobsčio acquis.
               
               
                  
                     (74)
                  
                        OL C 191, 2011 7 1, p. 1–6. 
               
               
                  
                     (75)
                  
                        Žr. https://education.ec.europa.eu/levels/school/early-school-leaving
               
               
                  
                     (76)
                  
                        https://www.schooleducationgateway.eu/lt/pub/resources/toolkitsforschools.htm
               
               
                  
                     (77)
                  
                        European Commission, Directorate-General for Education, Youth, Sport and Culture (2019), V. Donlevy, L. Day, M. Andriescu, P. Downes, Assessment of the implementation of the 2011 Council recommendation on policies to reduce early school leaving: final report (liet. „2011 m. Tarybos rekomendacijos dėl politikos, kuria siekiama mažinti mokyklos nebaigusių asmenų skaičių, įgyvendinimo vertinimas. Galutinė ataskaita“), Publications Office. 
               
               
                  
                     (78)
                  
                        OL C 189, 2018 6 4, p. 1–13.
               
               
                  
                     (79)
                  
                        OL C 193, 2020 6 9, p. 11–19.
               
               
                  
                     (80)
                  
                        OL C 189, 2019 6 5, p. 4–14.
               
               
                  
                     (81)
                  
                        COM(2021) 455 final.
               
               
                  
                     (82)
                  
                        COM(2020) 274 final.
               
               
                  
                     (83)
                  
                        OL C 417, 2020 12 2, p. 1–16.
               
               
                  
                     (84)
                  
                        COM(2020) 624 final.
               
               
                  
                     (85)
                  
                        2020–2025 m. lyčių lygybės strategija (2020), 2020–2025 m. ES kovos su rasizmu veiksmų planas (2020), 2020–2030 m. ES romų lygybės, įtraukties ir dalyvavimo strateginis planas (2020) ir su juo susijusi Tarybos rekomendacija (2021), 2020–2025 m. LGBTIQ asmenų lygybės strategija (2020), 2021–2027 m. integracijos ir įtraukties veiksmų planas (2021), 2021–2030 m. neįgaliųjų teisių strategija (2021), 2021–2030 m. ES kovos su antisemitizmu ir žydų gyvenimo puoselėjimo strategija (2021).
               
               
                  
                     (86)
                  
                        OL C 372, 2020 11 4, p. 1–9.
               
               
                  
                     (87)
                  
                        Žr. https://ec.europa.eu/social/main.jsp?catId=1549&langId=lt.
               
               
                  
                     (88)
                  
                        Žr. apibrėžtį pridedamame Komisijos tarnybų darbiniame dokumente.
               
            
      
    ---documentbreak--- 
      
         
               EUROPOS KOMISIJA
            Briuselis, 2022 06 30
            COM(2022) 316 final
            
            PRIEDAS
            prie
            Pasiūlymo dėl Tarybos rekomendacijos
            dėl veiksmingų būdų pasiekti gerus mokymosi rezultatus
            {SWD(2022) 176 final}
            
               
         
         
            
               PRIEDAS 
            
            
               Politikos, kuria siekiama gerų mokymosi rezultatų, metmenys
            
            
               Šiais politikos metmenimis siekiama pagerinti visų besimokančiųjų, neatsižvelgiant į jų asmenines savybes, šeiminę, kultūrinę ir socialinę bei ekonominę padėtį, mokymosi rezultatus. Juose nustatytos pagrindinės sąlygos ir priemonės, kuriomis siekiama mažinti mokyklos nebaigimo atvejų skaičių ir prastus mokymosi rezultatus pagrindinių įgūdžių srityje. Jie grindžiami plačiu ir požiūriu į gerus mokymosi rezultatus, kuris susijęs ne tik su akademiniais rezultatais, bet ir su tokiais aspektais kaip asmeninis, socialinis bei emocinis vystymasis ir besimokančiųjų gerovė mokykloje. Juose išdėstytos kai kurios pagrindinės sąlygos (1 ir 2 punktai) ir mokyklos bei sistemos lygmenimis įgyvendintini veiksmai.
            
            
               (1)Siekiant užtikrinti sėkmingą mokymąsi visiems besimokantiems asmenims, nepriklausomai nuo jų asmeninių savybių, šeiminės, kultūrinės kilmės ir socialinės bei ekonominės padėties, būtina integruota ir visapusiška sėkmingo mokymosi užtikrinimo strategija atitinkamu politikos lygmeniu (nacionaliniu, regioniniu, vietos), atsižvelgiant į švietimo ir mokymo sistemos struktūrą. Tokioje strategijoje visų pirma turi būti numatoma: 
            
            
               (a)užtikrinti koordinavimą su įvairiomis politikos sritimis (pvz., sveikatos priežiūros, socialinių paslaugų, užimtumo, būsto, teisingumo, pabėgėlių ir kitų migrantų įtraukties, nediskriminavimo) ir užtikrinti tvarų įvairių švietimo ir mokymo sistemos valdymo lygmenų bendradarbiavimą, taip pat sistemingą dialogą su visais atitinkamais suinteresuotaisiais subjektais (įskaitant besimokančius asmenis, tėvus bei šeimas ir asmenis, atstovaujančius labiau marginalizuotų grupių nuomonei) nuo projekto parengimo etapo iki įgyvendinimo ir vertinimo;
            
            
               (b)turėti subalansuotą, nuoseklų ir suderintą politikos priemonių rinkinį, apimantį prevenciją, intervenciją ir kompensavimą, daugiausia dėmesio skiriant prevenciniams ir intervenciniams veiksmams; 
            
            
               (c)(prireikus) integruoti nacionalinius, regionų ir vietos lygmens strateginius ankstyvo pasitraukimo iš švietimo ir mokymo sistemos prevencijos metodus su metodais, kuriais siekiama skatinti pagrindinius įgūdžius, kovoti su patyčiomis realiame gyvenime ir kibernetinėje erdvėje (įskaitant patyčias dėl lyties ir seksualinį priekabiavimą) ir remti gerovę;
            
            
               (d)įtraukioje aplinkoje sistemingai derinti visiems besimokantiems asmenims skirtas universalias priemones su tikslinėmis priemonėmis, skirtomis kai kuriems besimokantiems asmenims arba jų grupėms, kurių poreikiai panašūs arba kuriems kyla tam tikra rizika, ir labiau individualizuotomis priemonėmis, skirtomis asmenims, kurie turi sudėtingų arba ilgalaikių poreikių ir kuriems kyla didžiausia rizika;
            
            
               (e)ypatingą dėmesį skirti vaikams ir jaunimui, kuriems gresia nepalanki padėtis ar diskriminacija, užtikrinti tarpsektorinį požiūrį ir įtraukti atitinkamas priemones, skirtas rizikos grupėms, pavyzdžiui, vaikams, kurių socialinė ir ekonominė padėtis nepalanki, migrantų ar romų kilmės vaikams, pabėgėliams, besimokantiems asmenims, turintiems matomą ir nematomą negalią, įskaitant ilgalaikius fizinius, psichikos, intelekto ar jutimo sutrikimus, ar asmenims, turintiems specialiųjų ugdymosi poreikių ar psichikos sveikatos problemų;
            
            
               (f)skirti dėmesio lyčių skirtumų švietimo ir mokymo srityje nustatymui, be kita ko, vykdant griežtesnę berniukų ir mergaičių rezultatų stebėseną, ir prireikus imtis konkrečių veiksmų;
            
            
               (g)remtis įrodymais, patikimomis duomenų rinkimo ir stebėsenos sistemomis (žr. 2 punktą) ir naujausiais kiekybiniais ir kokybiniais moksliniais tyrimais, atsižvelgiant į praktiką ir priemones, kurios akivaizdžiai sėkmingai padeda visiems besimokantiems asmenims siekti gerų mokymosi rezultatų. Be kita ko, tai reiškia, kad kaip pavyzdžiu bus remiamasi Europos lygmeniu suteiktais ištekliais, pavyzdžiui, Europos šalių priemonių rinkiniu mokykloms
                  1
               , Įkvepiančios įtraukaus ir pilietinio ugdymo praktikos vadovu
                  2
               , taip pat CEDEFOP Profesinio rengimo ir mokymo priemonių rinkiniu, skirtu spręsti mokyklos nebaigimo problemą
                  3
               , taip pat Visą gyvenimą trunkančio orientavimo sistemų ir praktikos aprašu
                  4
               ;
            
            
               (h)skirti proporcingus išteklius, įskaitant nacionalinių ir ES fondų lėšų naudojimą, taip pat kitą paramą reformoms ir investicijoms į švietimo priemones, infrastruktūrą ir pedagogiką (visų pirma pagal programą „Erasmus+“, Ekonomikos gaivinimo ir atsparumo didinimo priemonę, „Europos socialinį fondą +“, Europos regioninės plėtros fondą, Skaitmeninės Europos programą, programą „Europos horizontas“, techninės paramos priemonę, Prieglobsčio, migracijos ir integracijos fondą, finansavimo schemą „Europos infrastruktūros tinklų priemonės“ (EITP2)); 
            
            
               (i)parengti įgyvendinimo planą, kuriame būtų nustatyti aiškūs tikslai ir etapai, stebėsenos ir vertinimo planą ir nacionalinėms aplinkybėms tinkamu lygmeniu sukurti koordinavimo mechanizmą ar struktūrą, siekiant palengvinti bendradarbiavimą, remti įgyvendinimą ir sudaryti sąlygas stebėsenai, vertinimui ir politikos peržiūrai.
            
            
               (2)Kad integruota strategija būtų veiksminga, ji turėtų būti grindžiama patikimomis duomenų rinkimo ir stebėsenos sistemomis, kurios turėtų: 
            
            
               (a)suteikti galimybę visais politikos lygmenimis (nacionaliniu, regionų ir vietos) analizuoti prastų rezultatų ir ankstyvo pasitraukimo iš švietimo ir mokymo sistemos mastą, dažnumą ir galimas priežastis, be kita ko, renkant marginalizuotų besimokančių asmenų ir šeimų nuomones;
            
            
               (b)būti naudojamos politikos formavimo ir valdymo, įgyvendinimo stebėsenos ir priimtų priemonių veiksmingumo ir efektyvumo vertinimo tikslais;
            
            
               (c)suteikti galimybę anksti nustatyti besimokančius asmenis, kuriems kyla rizika, arba tuos, kurie anksti pasitraukė iš švietimo ir mokymo sistemos, kad jiems būtų galima laiku suteikti tinkamą paramą, jų nediskriminuojant ir nestigmatizuojant;
            
            
               (d)suteikti pagrindą rengti veiksmingas gaires ir paramą mokykloms.
            
            
               Idealiu atveju duomenys ir informacija turėtų apimti visus lygmenis (ikimokyklinio ugdymo ir priežiūros, pradinio, pagrindinio ir vidurinio ugdymo) ir visas švietimo ir mokymo rūšis, būti prieinami įvairiais politikos lygmenimis ir privalo atitikti asmens duomenų apsaugos teisės aktus. Prireikus reikėtų rinkti kiekybinę ir kokybinę informaciją, kuri būtų smulkiai išskaidyta (pavyzdžiui, pagal tokius aspektus kaip lytis, socialinė ir ekonominė padėtis, migrantų kilmė, romų kilmė ir regioniniai skirtumai), taip pat informaciją apie įvairius veiksnius, darančius neigiamą arba teigiamą poveikį mokymosi rezultatams (pvz., dalyvavimą ikimokyklinio ugdymo ir priežiūros sistemoje, jos įstaigų lankymą, dalyvavimą mokymosi procesuose, gerus rezultatus pagrindinių įgūdžių srityje, gerovę mokykloje, psichikos sveikatą, bendrystės jausmą, elgesio problemas, diskriminacijos patirtį ir kt.).
            
         
         
            
               (3)Siekiant padėti besimokantiems asmenims, nustatyta toliau nurodyta geroji patirtis, kurios sėkmingas įgyvendinimas iš esmės priklauso nuo visų susijusių subjektų (mokyklų vadovų, mokytojų, instruktorių ar kitų atitinkamų darbuotojų) įsipareigojimo nacionaliniu, regionų, vietos ir mokyklos lygmenimis, atsižvelgiant į švietimo ir mokymo sistemos struktūrą:
            
            
               Prevencinės priemonės 
            
            
               (a)užtikrinti, kad būtų iš anksto nustatytos vystymosi problemos, kalbinė kompetencija ir specialieji ugdymosi poreikiai, įskaitant socialinius ir emocinius sunkumus, taip pat anksti nustatyti besimokantys asmenys, kuriems gresia prasti mokymosi rezultatai ir mokyklos nebaigimas, kartu vengiant jų diskriminacijos ir stigmatizavimo; 
            
            
               (b)rengti mokymo programas, kurios būtų orientuotos į besimokantį asmenį ir grindžiamos įtraukia bei santykiais pagrįsta pedagogika, ir numatyti įvairių ir individualizuotų formų mokymo ir mokymosi galimybes. Prireikus turėtų būti apsvarstyta galimybė kartu su vaikais ir jaunimu kurti mokomąją medžiagą, visų pirma išteklius, susijusius su patyčių prevencija, socialiniu ir emociniu ugdymu, konfliktų sprendimu ir išankstinių nuostatų atsisakymu;
            
            
               (c)įtraukti socialinį ir emocinį ugdymą, patyčių prevenciją, psichikos ir fizinę sveikatą į mokymo programas – nuo ikimokyklinio ugdymo ir priežiūros iki vidurinio ugdymo ir mokymo; 
            
            
               (d)stiprinti mokomosios (-ųjų) kalbos (-ų) kompetenciją, kartu vertinant ir remiant besimokančių asmenų kalbų įvairovę kaip pedagoginį tolesnio mokymosi ir mokymosi rezultatų šaltinį. Tai gali apimti, pavyzdžiui, ankstesnių kalbos žinių vertinimą, tvirtą paramą besimokančio asmens gimtąja kalba ir mokyklinio ugdymo kalba, galimybę mokytis gimtosios šalies kalbos, mechanizmus, kuriais remiamas perėjimas iš priėmimo į įprastas klases įvairiais švietimo lygmenimis; 
            
            
               (e)visų pirma padėti pabėgėliams ir naujai atvykusiems migrantams įgyti mokomosios kalbos įgūdžius, ankstyvame etape juos įtraukiant į įprastines klases ir mokymo programas ir teikiant tinkamo lygio papildomą individualizuotą paramą, kad būtų paspartintas socialinis ir akademinis mokymasis. Svarbų vaidmenį taip pat gali atlikti nuolatinės galimybės gauti kalbinę ir akademinę paramą bei profesinio orientavimo paslaugas, taip pat tėvų dalyvavimas ir tarpkultūrinis švietimas; 
            
            
               (f)skatinti interaktyvius ir praktinius pedagoginius metodus, siekiant didinti besimokančių asmenų savarankiškumą ir atsakomybę mokantis ir įgalinti juos aktyviai dalyvauti ugdant gebėjimus. Tokie metodai gali apimti mišriojo mokymosi galimybes (įskaitant skaitmeninius išteklius, prieigą prie bibliotekų, laboratorijų, muziejų, bendruomenių centrų ir gamtos), atsižvelgiant į neįgalių besimokančių asmenų poreikius, lankstų ir įvairų mokymosi laiko ir aplinkos organizavimą, tarpdalykinį mokymą ir mokymąsi, bendradarbiavimu grindžiamą mokymąsi ir tarpusavio paramą, taip pat neįgaliems besimokantiems asmenims skirtų pagalbinių technologijų naudojimą;
            
            
               (g)skatinti vertinimo praktiką, kurią taikant būtų atsižvelgiama į asmeninius mokymosi poreikius bei trajektorijas ir jie būtų remiami, visų pirma plačiai taikant formuojamąjį ir nuolatinį vertinimą ir derinant įvairias skaitmenines ir neskaitmenines formas bei priemones (pvz., portfelius, tarpusavio vertinimą ir įsivertinimą), kurios būtų įtraukios, orientuotos į kultūrą ir dalyvaujamojo pobūdžio; 
            
            
            
               Intervencinės priemonė 
            
            
               (h)mokyklose sukurti sistemas, pagal kurias būtų teikiama tikslinė parama visiems besimokantiems asmenims, kurie susiduria su mokymosi sunkumais arba kuriems gresia prasti mokymosi rezultatai, taikant daugiadalykį ir komandinį požiūrį (pvz., įgyvendinant mentorystės programas, įskaitant tarpusavio mentorystę, pasitelkiant pagalbinius darbuotojus, skiriant papildomą mokymosi laiką mokslo metais ir (arba) atostogų laikotarpiu, suteikiant galimybę naudotis papildoma mokymosi aplinka); 
            
            
               (i)įtraukioje ir prieinamoje aplinkoje teikti didesnę individualizuotą paramą besimokantiems asmenims, turintiems daugialypių sudėtingų poreikių, įskaitant socialinius, emocinius ir psichikos sveikatos poreikius (pvz., taikyti asmeninį kuravimą, individualius mokymosi planus, emocinės paramos specialistų konsultacijas, psichoterapinį gydymą, tarpdisciplinines grupes, paramą šeimai); 
            
            
               (j)mokyklos lygmeniu arba bendradarbiaujant su kitais subjektais siūlyti sprendimus besimokantiems asmenims, kuriems sunku patenkinti pagrindinius poreikius dėl jų socialinės ir ekonominės padėties (pvz., mokomosios medžiagos trūkumo, su transportu susijusių sunkumų, bado, mitybos ir miego trūkumo);
            
            
               (k)taikyti tikslines finansinės paramos schemas palankių sąlygų neturintiems besimokantiems asmenims, kad jiems būtų lengviau pereiti prie vidurinio ir tretinio švietimo ir mokymo sistemos lygių ir sėkmingai baigti vidurinio ugdymo lygio studijas, kurias baigus įgyjama atitinkama kvalifikacija;
            
            
               (l)numatyti pabėgėliams ir naujai atvykusiems besimokantiems migrantams skirtą finansavimo tvarką, kad prireikus būtų užtikrinta galimybė lankyti mokymo mažoje grupėje arba parengiamąsias pamokas ir sklandus patekimas į švietimo ir mokymo sistemą visais lygiais; 
            
            
               Mišriosios intervencinės / kompensacinės priemonės: 
            
            
               (m)teikti socialinę ir emocinę paramą besimokantiems asmenims, ypač tiems, kurie turi neigiamos vaikystės patirties, traumų ir sunkių socialinių ar emocinių sunkumų, trukdančių jiems dalyvauti ugdymo procese. Tai galėtų būti, be kita ko, konsultantų ir mentorių vaidmens stiprinimas tarp darbuotojų, palankesnių sąlygų mokiniams kreiptis į psichikos sveikatos priežiūros specialistus ir naudotis jų paslaugomis mokyklose ir aplink jas sudarymas, taip pat ankstyvos intervencinės priemonės, skirtos patyčių aukoms ir jų skriaudikams. Kurti tarpusavio ir bendruomenės paramos priemones, siekiant užkirsti kelią patyčioms realiame gyvenime / kibernetinėje erdvėje ir kovoti su bet kokios formos diskriminacija;
            
            
               (n)pabėgėliams ir naujai atvykusiems migrantams užtikrinti galimybę gauti teisingą, poreikius atitinkančią ir pakankamą paramą, įskaitant socialinę ir emocinę paramą, padedant jiems įveikti sunkumus, susijusius su potrauminiu stresu, migracijos ar integracijos patirtimi. Visų pirma socialinė ir emocinė parama turėtų būti įtraukta į platesnę ir tarpsektorinę sistemą, kad būtų atsižvelgta į visus konkrečius jų poreikius, bendradarbiaujant su socialinėmis ir sveikatos priežiūros tarnybomis, psichikos sveikatos įstaigomis ir visomis kitomis atitinkamomis tarnybomis bei agentūromis ir aktyviai įtraukiant besimokančius asmenis bei šeimas; 
            
            
               (o)sudaryti palankesnes sąlygas dalyvauti užklasinėje ir nemokyklinėje veikloje (sporto, meno, savanoriškos veiklos ar darbo su jaunimu ir kt.) ir gerinti jų mokymosi rezultatų pagrindimą dokumentais ir patvirtinimą;
            
         
         
            
               (p)stiprinti ugdomąjį orientavimą, profesinį orientavimą ir konsultavimą, taip pat profesinį rengimą, kad būtų padedama įgyti karjeros valdymo įgūdžių ir gebėjimų. Tai turėtų apimti mokymo programose numatytą ir papildomą veiklą, pavyzdžiui, mokymąsi darbo vietoje, apsilankymus darbo vietoje, darbo stebėjimą, karjeros žaidimus ar pažintinius kursus.
            
            
               (4)Įgyvendinant strategiją svarbus vaidmuo tenka mokyklų vadovams, mokytojams, instruktoriams ir kitiems darbuotojams. Kad galėtų prisiimti šią didelę atsakomybę, jiems reikia paramos ir sugebėjimo suprasti nelygybę švietimo srityje, prastus rezultatus bei pasyvumą ir su ja kovoti. Jiems ne tik reikia suteikti būtinų žinių, įgūdžių bei gebėjimų, bet ir sudaryti tinkamas darbo sąlygas laiko, erdvės ir priemonių požiūriu. Nustatyti šie gerosios patirties pavyzdžiai:
            
            
               Prevencinės priemonės:
            
            
               (a)į visas valstybines pirminio mokytojų rengimo programas integruoti įtraukties, lygybės ir įvairovės, supratimo apie prastus rezultatus ir pasyvumo aspektus, taip pat gerovės, psichikos sveikatos ir patyčių klausimų sprendimą;
            
            
               (b)užtikrinti, kad kokybiškas moksliniais tyrimais grindžiamas pirminis mokytojų rengimas ir nuolatinis profesinis tobulėjimas padėtų užtikrinti, kad mokyklų vadovai, mokytojai, instruktoriai ir kiti pedagoginiai darbuotojai gebėtų:
            
            
               ·suprasti riziką ir apsaugos veiksnius, kurie gali turėti įtakos akademiniams rezultatams, pasyvumui ar ankstyvam pasitraukimui iš švietimo ir mokymo sistemos, taip pat socialinius emocinius ir elgesio sunkumus;
            
            
               ·suprasti gerovės, negalios ir psichikos sveikatos problemas, įskaitant potrauminį stresą, ir padėti besimokantiems asmenims ugdyti socialinius ir emocinius gebėjimus;
            
            
               ·ugdyti savo gebėjimus mokyti daugiakalbėje ir daugiakultūrėje aplinkoje; 
            
            
               ·pripažinti lyčių stereotipus mokymo ir mokymosi srityje (įskaitant menkus lūkesčius dėl berniukų mokymosi rezultatų) ir kovoti su jais, taip pat plėtoti lyčiai atžvalgią mokymo praktiką, kuri būtų palankesnė berniukų ir mergaičių motyvavimui ir įtraukimui;
            
            
               ·pripažinti ir spręsti įvairaus pobūdžio mokymosi sunkumus;
            
            
               ·taikyti bendradarbiavimu grindžiamą praktiką ir dirbti daugiadalykėse grupėse mokykloje, taip pat su išorės partneriais; 
            
            
               ·atitinkamai naudoti įvairius mokymosi metodus, priemones bei aplinką ir aktyviai diegti mišrųjį mokymąsi, derinant veiklą patalpose ir lauke, individualizuotą bei grupinį mokymą ir mokymąsi, skaitmeninius ir neskaitmeninius išteklius ir kt.; 
            
            
               ·mokymo(si) srityje naudoti ugdomuosius vertinimo metodus ir priemones; 
            
            
               ·skatinti palankią mokymosi aplinką, taikant klasių valdymo, patyčių prevencijos ir konfliktų sprendimo strategiją, ir kurti pasitikėjimu grindžiamus santykius su besimokančiais asmenimis, tėvais, šeimomis ir globėjais, visų pirma iš nepalankios aplinkos;
            
            
               (c)skatinti mokytojus, instruktorius, mokyklų vadovus ir kitus pedagoginius darbuotojus dirbti mokyklose, kuriose yra daug nepalankioje socialinėje ir ekonominėje padėtyje esančių mokinių; skatinti būsimus mokytojus atlikti mokomąją praktiką tokiose mokyklose; 
            
            
               (d)užtikrinti, kad visi darbuotojai, dalyvaujantys profesinio rengimo, mokymosi arba profesinio orientavimo veikloje, būtų parengti bei kvalifikuoti ir galėtų dalyvauti pirminiame ir tęstiniame mokyme;
            
            
               (e)remti mokytojų, instruktorių, mokyklų vadovų ir kitų mokyklos darbuotojų gerovę, be kita ko, užtikrinant tinkamas darbo sąlygas, kokybišką pirminį rengimą ir nuolatinį profesinį tobulėjimą, galimybes gauti paramą, kreiptis į psichikos sveikatos priežiūros specialistus ir naudotis jų paslaugomis, taip pat užtikrinant bendradarbiavimą ir tarpusavio paramą;
            
            
               Intervencinės priemonės:
            
            
               (f)sudaryti palankesnes sąlygas mokytojų, instruktorių ir kitų pedagoginių darbuotojų bei specialistų mainams, tarpusavio mokymuisi ir tarpusavio paramai, pasitelkiant tinklus, seminarus ir daugiaprofesines mokymosi bendruomenes, taip pat palengvinti galimybę naudotis kompetencijos centrų paslaugomis ir atitinkamais ištekliais, kurie gali padėti mokymą ir mokymąsi pritaikyti prie konkrečių visų besimokančių asmenų poreikių. Visų pirma užtikrinti galimybę naudotis specializuotų išteklių centrų ar patariamųjų grupių, kurie galėtų suteikti reikiamas priemones ir pedagoginius metodus pabėgėliams ir naujai atvykusiems besimokantiems migrantams remti ir dirbti įvairiose vietovėse ir mokyklose, paslaugomis;
            
            
               (g)išnagrinėti, kaip taikant alternatyvius būdus įgyti mokytojo profesiją galima sudaryti palankesnes sąlygas didesnei pedagoginių darbuotojų įvairovei ir atverti mokytojo profesiją įvairios kilmės asmenims, įskaitant kandidatus, kurie patys patyrė socialinių ir ekonominių sunkumų. 
            
         
         
            
               (5)Paaiškėjo, kad skatinant sėkmingą visų besimokančių asmenų mokymąsi itin veiksmingi visos mokyklos bendruomenės dalyvavimu grindžiami metodai, kuriuos taikant aktyviai dalyvauja ir bendradarbiauja visi mokyklos bendruomenės nariai (mokyklų vadovai, mokytojai, instruktoriai ir kiti pedagoginiai darbuotojai, besimokantys asmenys, tėvai ir šeimos) ir įvairūs suinteresuotieji subjektai (socialinės ir sveikatos tarnybos, jaunimo tarnybos, ambulatorines priežiūros paslaugas teikiantys darbuotojai, psichologai, kvalifikuoti emocinės paramos konsultantai / psichoterapeutai, slaugytojai, logopedai, orientavimo specialistai, vietos valdžios institucijos, NVO, verslas, profesinės sąjungos, savanoriai ir t. t.) bei visa bendruomenė. Sėkminga politika gali apimti tokias priemones: 
            
            
               Prevencinės priemonės:
            
            
               (a)užtikrinti pakankamą mokyklų vadovų ir valdybų savarankiškumą priimant sprendimus ir kartu griežtą jų atskaitomybę; 
            
            
               (b)užtikrinti, kad visų sėkmingas mokymasis ir gerovė (įskaitant patyčių prevenciją, kovą su diskriminacija, lyčių aspektą ir sveikatos klausimus) būtų įtraukti į mokyklų planavimo ir valdymo procesus (mokyklų plėtros planus, misijų aprašus, metinius ar daugiamečius pedagoginius planus ir kt.), ir skatinti mokyklas rengti, stebėti ir vertinti konkrečius įtraukties planus; 
            
            
               (c)užtikrinti, kad vidaus ir išorės kokybės užtikrinimo mechanizmais būtų siekiama gerų mokymosi rezultatų visiems besimokantiems asmenims ir gerovės mokykloje ir kad į juos taip pat būtų įtraukti tikslai ir rodikliai, susiję su tokiais klausimais kaip mokymosi atmosfera, patyčios ir gerovė; užtikrinti, kad atliekant išorės vertinimą / patikrą tikrinamoms mokykloms būtų teikiamos konsultacijos ir parama, padedama mokykloms atlikti įsivertinimą, taip pat skatinama savianalizės kultūra ir įtraukties bei gerovės strategijų ir praktikos tobulinimas;
            
            
               (d)užtikrinti profesinio tobulėjimo galimybes ir teikti gaires, siekiant padėti mokyklų vadovams valdyti organizacinius pokyčius ir skatinti įtraukią praktiką;
            
            
               (e)skatinti dalyvaujamąją ir demokratinę mokyklos aplinką, kurioje moksleiviai dalyvautų priimant mokyklos ir klasės sprendimus ir kurioje būtų taikomi dalyvavimu grindžiami metodai, pritaikyti vaikams ir jaunimui, įskaitant tuos, kurie kilę iš marginalizuotos aplinkos;
            
            
               (f)skatinti mokyklos kultūrą, kurioje vertinama įvairovė, puoselėjama besimokančių asmenų gerovė, skatinamas jų bendrystės jausmas ir sukuriama saugi aplinka dialogui kontraversiškais klausimais; 
            
            
               Mišriosios prevencinės ir intervencinės priemonės:
            
            
               (g)skatinti bendradarbiavimą ir daugiadalykę praktiką mokyklose ir partnerystę su vietos tarnybomis, socialiniais ir sveikatos priežiūros specialistais, įmonėmis ir plačiąja bendruomene; 
            
            
               (h)reklamuoti mokyklas kaip bendruomenės mokymosi visą gyvenimą centrus, kuriuose ugdymas ir socialinis gyvenimas yra glaudžiai susiję su kaimynyste ir kuriuose bendruomenė prisiima bendrą atsakomybę už mokyklą kaip mokymosi erdvę;
            
            
               (i)skatinti mokyklų tinklaveiką, taip pat daugiaprofesines mokymosi bendruomenes vietos, regionų, nacionaliniu ir tarptautiniu lygmenimis, kad būtų skatinamas tarpusavio mokymasis; skatinti mokyklas naudotis Europos šalių priemonių rinkinio mokykloms, Įkvepiančios įtraukaus ir pilietinio ugdymo praktikos vadovo ir CEDEFOP Profesinio rengimo ir mokymo priemonių rinkinio, skirto spręsti mokyklos nebaigimo problemą, ištekliais; 
            
            
               (j)skatinti kalbinį sąmoningumą mokyklose ir aplink jas: skatinti apmąstyti normas, vertybes ir požiūrį į kalbų ir kultūrų įvairovę, be kita ko, atrasti visas mokyklos bendruomenėje vartojamas kalbas, įtraukti tėvus ir šeimas, globėjus ir platesnę bendruomenę į kalbų mokymą, kurti bibliotekas, turinčias išteklių skirtingomis kalbomis, arba sudaryti palankesnes sąlygas popamokinei kalbinei veiklai;
            
            
               (k)remti mokyklas, kad jos kiekviename naujai atvykusių migrantų (įskaitant pabėgėlius) kalbų mokymosi proceso etape įdiegtų veiksmingą praktiką, įskaitant atvykusiųjų sutikimą ir vertinimą (pvz., atliekant išsamų ir daugialypį raštingumo, kalbos ir kitų bendrųjų gebėjimų vertinimą), mokomąją praktiką ir priėmimą (pvz., prireikus užtikrinant ribotą laiką pradiniams parengiamiesiems užsiėmimams ir teikiant su gerove ir akademine veikla susijusią paramą, kad būtų sudarytos palankesnės sąlygos sklandžiam perėjimui į bendrojo švietimo sistemą) ir stebėseną (siekiant užkirsti kelią besimokančių migrantų geografinei segregacijai taikant įtraukimo į mokyklą ir priėmimo kriterijus);
            
            
               (l)skatinti veiksmingą bendravimą ir bendradarbiavimą su tėvais, teisėtais globėjais ir šeimomis vaikų mokymosi pažangos ir gerovės klausimais, be kita ko, padedant kultūrų tarpininkams iš vietos bendruomenės. Įtraukti tėvus, šeimas ir teisėtus globėjus į mokymo programas ir nepamokinę veiklą (pvz., savanorišką veiklą klasėje, prailgintas skaitymo ir namų darbų ruošimo grupes, mokyklų kuruojamas bibliotekų ir popamokines programas, taip pat darbo paieškos grupes, darbo muges, dalyvavimą darbo vietoje, apsilankymus karjeros centruose ir kt.);
            
            
               (m)skatinti aktyvų tėvų ir šeimų dalyvavimą priimant sprendimus mokykloje, įskaitant sprendimus dėl mokymo programų, planavimo ir vertinimo, gerovės ir psichikos sveikatos programų, socialinio ir emocinio ugdymo, profesinio orientavimo, skatinti ir remti tėvų iš marginalizuotų socialinių ir ekonominių sluoksnių dalyvavimą; 
            
            
               (n)remti tėvų dalyvavimą ankstyvajame vaikų skaitymo ir matematikos įgūdžių ugdyme, pavyzdžiui, rengiant namų knygų sistemas, įgyvendinant šeimos raštingumo iniciatyvas ir t. t. Bendradarbiaujant su vietos tarnybomis ir NVO, didinti šeimos mokymosi ir tėvų švietimo galimybes, visų pirma asmenims, kurių išsilavinimo lygis žemas ir kuriems gresia skurdas; 
            
            
               (o)teikti papildomą paramą palankių socialinių ir ekonominių sąlygų neturinčių vietovių mokykloms, kuriose mokosi daug mokinių iš marginalizuotos aplinkos. Tai galėtų apimti, jei reikia, mažesnį mokinių ir mokytojų santykį tokiose mokyklose, taip pat tikslinį jų aprūpinimą medžiaga, įranga ir infrastruktūra.
            
            
               (6)Siekiant skatinti gerus visų besimokančiųjų mokymosi rezultatus, labai svarbu imtis veiksmų, susijusių su sistemos lygmens ypatybėmis, kurios gali įvairiais būdais daryti poveikį lygybei ir įtraukčiai švietimo ir mokymo procese. Rengiant integruotą ir visapusišką strategiją gali būti svarstomos šios struktūrinės priemonės:
            
            
               (a)užtikrinti bendras lygias galimybes naudotis įperkamomis, kokybiškomis ikimokyklinio ugdymo ir priežiūros įstaigų paslaugomis, kurias teikia pakankamai darbuotojų ir kurios gali padėti didinti vaikų gerovę ir gerinti kognityvinį bei platesnį socialinį ir emocinį vystymąsi, suteikiant vaikams pagrindus, būtinus norint pasiekti gerų rezultatų moksle ir gyvenime; 
            
         
         
            
               (b)stiprinti kokybišką, patrauklų ir lankstų profesinį rengimą ir mokymą, kuris apimtų profesinių įgūdžių ir bendrųjų gebėjimų įgijimą; 
            
            
               (c)skatinti aktyvią kovos su segregacija politiką, visų pirma nustatant priėmimo į mokyklą taisykles, kuriomis užtikrinama, kad mokyklos sudėtis būtų įvairialypė, ir politiką, kurią įgyvendinant daugiausia dėmesio būtų skiriama mokymosi kokybei, ir didinti informuotumą apie įvairovės naudą klasėje, kad būtų gerinami visų besimokančių asmenų švietimo rezultatai; 
            
            
               (d)remti neįgalių besimokančių asmenų įtrauktį į bendrojo lavinimo mokyklas, veiksmingai padedant kvalifikuotiems pedagogams ir kitiems pedagoginiams darbuotojams / konsultantams arba sveikatos priežiūros specialistams. Kartu turėtų būti šalinamos mokyklos aplinkoje esančios fizinės kliūtys, užtikrinant aprūpinimą tinkamo formato mokomąja medžiaga, siūlant įvairius mokymo ir mokymosi metodus;
            
            
               (e)kuo labiau vengti mokymosi kurso kartojimo ir pakeisti jį priemonėmis, kuriomis ankstyvame etape būtų nustatomi ir stebimi vaikų ir jaunuolių mokymosi poreikiai ir atitinkamai teikiama tikslinė bei labiau individualizuota parama; 
            
            
               (f)rasti alternatyvų ankstyvam skirstymui pagal gabumus, kad būtų skatinama teigiama skirtingų lygių gebėjimus turinčių besimokančių asmenų tarpusavio sąveika įvairialypėse grupėse ir sumažintas socialinės ir ekonominės padėties poveikis besimokančiųjų rezultatams dėl akademinės segregacijos; 
            
            
               (g)didinti švietimo trajektorijų lankstumą ir galimybes keisti studijų kryptį, pavyzdžiui, rengiant modulinio mokymo kursus, siūlant profesinio orientavimo kursus arba skatinant kursų trukmės ir galimybių juose dalyvauti lankstumą. Sudaryti palankesnes sąlygas pereiti iš vieno lygio ar rūšies švietimo įstaigos į kito lygio ar rūšies įstaigą, taip pat baigus mokyklą ateityje susirasti darbą, be kita ko, taikant pripažinimo ir patvirtinimo tvarką, kvalifikuotų specialistų teikiamas profesinio orientavimo paslaugas ir aktyvų bendradarbiavimą su suinteresuotaisiais subjektais, įskaitant įmones; 
            
            
               (h)siūlyti būdus grįžti į bendrojo švietimo ir mokymo sistemą ir visiems asmenims, kurie per anksti pasitraukė iš švietimo ir mokymo sistemos, užtikrinti galimybę nemokamai dalyvauti kokybiškose antrosios galimybės programose, kuri taip pat galėtų būti pasiūlyta kaip Jaunimo garantijų iniciatyvos dalis.
            
         
         
            
                  
                     (1)
                  
                        
                  https://www.schooleducationgateway.eu/en/pub/resources/toolkitsforschools.htm
               
               
                  
                     (2)
                  
                        
                  https://op.europa.eu/en/publication-detail/-/publication/2edab132-7fbe-11eb-9ac9-01aa75ed71a1
               
               
                  
                     (3)
                  
                        
                  https://www.cedefop.europa.eu/en/toolkits/vet-toolkit-tackling-early-leaving
               
               
                  
                     (4)
                  
                        
                  https://www.cedefop.europa.eu/en/publications-and-resources/country-reports/inventory-lifelong-guidance-systems-and-practices